qundao/data-zh-poetry huggingface dataset:
七夕篇
作者：彭孙贻
朝代：明
体裁：古风

湖头杨柳秋风多，天上白榆鸿雁过。一一梧桐坠金井，双双乌鹊飞银河。惊鸦朴簌空林起，长河明灭清光里。未须抱犊待黄姑，幸不投校逢织女。黄姑织女有前期，紫陌红楼相见时。良人尽出三星户，宫妾俱临百子池。太液莲房船似藕，青门瓜蒂玉连枝。迎凉若个承欢宴，乞巧谁家斗女儿。水榭风亭誇富丽，池馆侯家罗绮细。薤簟三花月下开，龙绡七尺风前曳。共看北斗酒浆倾，更怜南阮衣裳敝。君王此夕馆招凉，高捲珠帘月未央。云母雕盘承绛雪，水晶玉殿捣玄霜。结成綵岫飞神雀，更起高楼引凤凰。斋宫夜宿长生殿，青雀翩翩集台院。琤琮环佩五铢衣，历辘云軿九华扇。桂麝微吹菡萏香，兰灯小结芙蓉片。偏是长门有夜愁，玲珑不下九龙钩。旧恨年年掩纨素，新声处处起箜篌。九孔连环针易透，同心宛转结难收。独有长安游冶客，把臂行歌过南陌。开襟方醉胡姬楼，曝衣即卧平康宅。妾似天孙云锦裳，郎寻帝子支机石。深闺何处试轻风，香汗流苏半臂红。小合蛛丝粘翠带，明灯蟋蟀斗金笼。焚香阁里私祈罢，拜月堂前细语通。却笑画楼秋不度，荡子空床无晓暮。机上千丝织不回，刀头一镜飞犹破。欢会何时动绮筵，相思独自看庭树。太白西南耿不明，客星海上泛槎行。传将方士临邛信，问取骊山避暑情。人间天上俱惆怅，莫赋明河恼太清。
七夕雷雨
作者：彭孙贻
朝代：明
体裁：五言律诗

残暑惊雷后，高斋灌木傍。山城依节物，秋思改衣裳。河鹊惊檐坠，蛛丝胃雨长。疏灯照双电，牛斗夜苍苍。
七夕雷雨咏牛女
作者：彭孙贻
朝代：明
体裁：古风

轻雷急雨鸣原隰，天上佳期空伫立。织女机中织素寒，牵牛河上牛衣湿。可怜此夕浣新妆，可怜此夜捣衣裳。填桥空自劳乾鹊，洗车先已向高堂。丰隆隐轸轰车侧，玉女枭嘑帝子傍。却惊仙乐喧河鼓，应是催妆唤阿香。人间愚公徒乞巧，穿针儿女停机绞。虺虺势压綵楼翻，填填光掣蛛丝搅。天孙今日愁奈何，愁霖霢霢夜还多。黄姑相唤隔河语，公无渡河终渡河。
七弟正仲买姬赋赠·其一
作者：彭孙贻
朝代：明
体裁：七言绝句

柳枝二月已春深，消得文园买赋金。莫倚新欢惜容鬓，怅旁宜有白头吟。
七弟正仲买姬赋赠·其三
作者：彭孙贻
朝代：明
体裁：七言绝句

盈盈十五羡罗敷，羞解明珰一寸珠。君向临邛方卖酒，可应小妇为当垆。
七弟正仲买姬赋赠·其二
作者：彭孙贻
朝代：明
体裁：七言绝句

邯郸公子日开尊，独有如姬不负恩。可是美人仇已购，空劳客到信陵门。
七弟正仲买姬赋赠·其四
作者：彭孙贻
朝代：明
体裁：七言绝句

春色三分已二分，娇莺恰恰语双文。从今携肉归春社，不复东方念细君。
七弟翼叠石作小山杂植卉物醉中为之作歌
作者：彭孙贻
朝代：明
体裁：古风

夙志乐登临，出必携杖笠。所居愧岩栖，驰神骛园隰。吾家阿七老解事，叠石为山周一室。崎岖轩楯作林峦，点渍苔莓增诡矞。山丁壮发类山鬼，搜剔云根刳石髓。高者陵阜洼陂陁，只尺居然有千里。忆昔浪迹游名山，匡庐岱畎曾跻攀。香垆五老披紫雾，天门玉女摇云鬟。年来病足东海上，卧游彷佛闻潺湲。羡君窈窕在丘壑，即此壶峤非人寰。俯槛沉冥倚寥廓，疑入衡霍岷峨间。君家书馆多潇洒，左列图书右杯斝。弟兄轰饮百不辞，五石酒缸如饮马。有泉有石满窗中，无日无花发林下。相看只欠壁间诗，为尔高吟擘蕉写。
七月桂花
作者：彭孙贻
朝代：明
体裁：七言律诗

残暑天香已报秋，微凉开遍小山幽。催花白帝疑何早，赠别黄姑不可留。鹫岭暗随流火坠，蟾宫先照井梧愁。窦家子弟多年少，才度金风插满头。
万安城
作者：彭孙贻
朝代：明
体裁：七言律诗

风急鱼梁古渡边，荒城数里绝人烟。沙头水没春前烧，城上乌啼战后天。皂口暮云收宿雨，舜祠秋籁歇鸣弦。青山遮尽来时路，何日归帆下峡川。
万安妇
作者：彭孙贻
朝代：明
体裁：古风

附载下洪都，舟有万安妇。坐舟背面啼，泪洗面痕垢。云是山中田父妻，跣足水田朝抱犁。鸦鸣哑哑大兵至，奔窜不及行涂泥。大兵牵来入营买，贱价不殊韭与薤。贫困无容颜垢尘，每受鞭笞长苦辛。而今转售远方去，身似杨花落何处。山头望夫山上山，镜破上天何时还。儿家有夫夫有姆，昨梦还家入乡土。醒来呜咽盻长江，又唤行厨佐夜舂。
万寿菊
作者：彭孙贻
朝代：明
体裁：七言律诗

东篱卉物尽禁霜，别吐菁英上柘黄。衣白山人遥已辨，求仙金母路何长。玉杯上寿无灵草，潭水延龄有异香。野老祇堪閒自把，涧毛宁敢献君王。
三塔寺赋得三塔
作者：彭孙贻
朝代：明
体裁：五言排律

鼎立皈依地，宗分衍教年。仙山涌阿育，华掌削金天。牛乘连车至，龙文并藏悬。光摇诸界合，影矗法轮圆。定力超真宰，神功摄众权。恒沙无量满，觉路几灯然。證圣身俱幻，观空相欲捐。三涂堪共指，从此不述川。
三姑滩
作者：彭孙贻
朝代：明
体裁：古风

渐入螺川境，山水弄奇态。三姑滩上石，色更明于黛。丛祠昔已废，烟鬟犹叆叇。一再经燹馀，千家惟井在。立鹭觉人稀，横洲验江退。船头指山城，冥冥沙雨晦。
三宜和尚精舍
作者：彭孙贻
朝代：明
体裁：五言律诗

栖霞留退院，曹洞问传宗。水际人天涌，云根楼阁重。松风吹梵细，山翠滴衣浓。归路湖光上，银蟾傍晚钟。
三山
作者：彭孙贻
朝代：明
体裁：七言律诗

故国山川自古今，旧时词客感登临。澄江晓树含残月，秋浦荷花下水禽。京口帆随双雁度，石头雨送一溪阴。豪华歌舞纷如昔，陈迹凄凉不可寻。
三昧庵一椽未竟荒落可念僧为烧茗追留客因谢其意
作者：彭孙贻
朝代：明
体裁：五言律诗

缀薜竟茅屋，物閒僧未閒。为余起烧茗，相送远柴关。罢饭众禽去，安禅乱冢间。踌躇苦空境，叹息过前山。
三月三十日
作者：彭孙贻
朝代：明
体裁：七言律诗

离离芳草倚阑时，旧国风前怅所思。啼鴃声中春去也，芭蕉窗外雨凄其。故人远别青山在，幽梦新归白鸟知。但醉不须论万事，干戈荏苒欲何之。
三月三十日
作者：彭孙贻
朝代：明
体裁：七言律诗

蔷薇开落过春深，三月风光伴苦吟。愁病身兼诗共瘦，云山路熟梦能寻。看花泪尽残双鬓，赠剑人悲识此心。万点乱红飘枕上，不堪杜字叫空林。
三月三日
作者：彭孙贻
朝代：明
体裁：古风

一百五日禁烟节，二十四番花信风。风光满眼但相对，孤负清樽明月中。人生百岁若转毂，昨日年少今成翁。落花再发粪上英，腐草半化沙中虫。空烧黄金买大药，白骨难转衰颜红。古来圣智亦黄土，万里山河忽无主。青春不醉无奈何，我为若歌若其舞。君不见敝貂小儿六印悬，口吻呼噏生云烟。蛇行才起车已裂，死为城南二顷田。歌钟富贵岂长保，皓首犹虞拂衣早。十君四姓等弈棋，秽骨须臾已秋草。却慕区区身后名，独醒刺促辜平生。途穷豪士空恸哭，笑杀桃花无限情。对花沽酒且复酌，醉眠不放鸬鹚杓。春光欲别尞忍醒，梦枕杜鹃红漠漠。
三月三日上巳
作者：彭孙贻
朝代：明
体裁：七言律诗

东风芳草遍江南，上巳初逢三月三。山水永和经丧乱，名流禊事罢清谈。迎人社燕低相语，照面桃花笑自簪。且逐行吟逐年少，禁烟时节柳毵毵。
三月三日二首·其一
作者：彭孙贻
朝代：明
体裁：七言律诗

空城莺老客愁新，南郭南头理钓纶。旧社已残吴地燕，馀花孤负洛阳春。过江鸟雀朝行在，对酒河山吊故人。相与临流寻胜事，会嵇东望各沾巾。
三月三日二首·其二
作者：彭孙贻
朝代：明
体裁：七言律诗

乱后风流散酒朋，春愁万点入觚棱。屐旁山水思台雁，杯外身名纵季鹰。禹庙落红啼望帝，兰亭玉碗哭昭陵。祅除共把桃花靧，满涧残英拾綵缯。
三月三日偶成·其一
作者：彭孙贻
朝代：明
体裁：六言诗

三年三月三日，风风雨雨朝朝。二十四番花信，落红流尽春潮。
三月三日偶成·其二
作者：彭孙贻
朝代：明
体裁：六言诗

虞美人低月上，白头翁宿花梢。捲帘独酌微醉，若个柴门晚敲。
三月三日口号
作者：彭孙贻
朝代：明
体裁：七言绝句

三月三日不闻蛙，城南城北社鼓挝。儿童争挽垂杨髻，游女偏簪野菜花。
三月三日雨中
作者：彭孙贻
朝代：明
体裁：七言律诗

辛夷花亚画楼低，开尽辛夷花渐稀。三月仓庚垂柳外，几家上巳踏青归。野田无主新蒲绿，社日今春旧燕飞。如此流光不一醉，年年风雨惜芳菲。
三月三日风雨
作者：彭孙贻
朝代：明
体裁：七言绝句

春莫初逢三月三，多情风两遍江南。愁中花事关心事，带雨移花上小篮。
三月十九日
作者：彭孙贻
朝代：明
体裁：七言律诗

干戈荏苒掩茅柴，此日胡髯坠玉阶。杜宇十年悲故国，杨花三月满秦淮。愁中草色淹高枕，病起江春入咏怀。闻道新亭有嘉会，几人洒泪向天涯。
三月晦日潘侯道旃董生商隐至遇雨共赋三月正当三十日二首·其一
作者：彭孙贻
朝代：明
体裁：五言律诗

閒居潘尉至，董子共窥园。坐惜残春去，惟馀此日存。阶前蓂尽落，栏外药频翻。细雨流光湿，莺啼何处村。
三月晦日潘侯道旃董生商隐至遇雨共赋三月正当三十日二首·其二
作者：彭孙贻
朝代：明
体裁：五言律诗

南国残春杪，东风月晦馀。花飞惊小尽，气变悟盈虚。雨拔成篁笋，池喧啸子鱼。韶华且教住，山客苦吟初。
三月正当三十日
作者：彭孙贻
朝代：明
体裁：古风

三月正当三十日，送尽韶华春九十。杜鹃归去愁奈何，芍药殿春己无及。昨日美少年，今朝佝偻客。百年三万亦夙昔，绿鬓朱颜少头白。平津皓首相印垂，猿臂封侯叹数奇。王侯将相自偶耳，何为垂暮贪羊皮。刘伶郑泉差解事，李白醉死真其宜。东园酴醾尚满枝，杨花如雪扑路岐。樱桃一摘酒一卮，身后之名空尔为。殇子何殊老彭祖，狂夫犹惊鲁孔尼。太山为俎海作罍，倒泻天河入酒卮。拍浮此中吾足矣，东西南北刺促安将之。
三聚亭
作者：彭孙贻
朝代：明
体裁：五言律诗

啼鸟不到处，空亭无一喧。路岐松际判，日晷竹阴昏。青草有人径，白云为我门。坐深闻见静，飞叶积高原。
上乘庵重新先昭毅公遗像同诸父群从子侄恭谒得二十六韵
作者：彭孙贻
朝代：明
体裁：五言排律

净业皈诸祖，名蓝有宿因。直参无上士，已悟再来人。佐命韩彭旧，前皇丰沛邻。世勋留虎蜼，遗像尽麒麟。骢马承先烈，金鱼步后尘。同班推将相，多难显忠贞。正气河山改，宫墙俎豆湮。毗尼失弘护，贤劫入波旬。轩冕虫丝集，旌幢鼠迹驯。朱扉移石笋，枯木损龙鳞。鬼大阴行出，神巫夜降频。精灵长不泯，庙貌一朝新。白水谁兴汉，青山昔避秦。椒浆奠里老，蕙带愧朝绅。城关悲摇落，风霜识苦辛。生天共灵运，舍宅表王珣。食肉宁须戒，攒眉更着巾。讵烦寻月上，且为證□亲。破灶殊非幻，优婆未是贫。禨祥驱外道，密谛礼能仁。半语传宗眼，三乘答报身。庭留武侯柏，樵禁买臣薪。大海环东印，中台切北辰。丹青生面动，缁素祷祠均。骠骑元名重，将军本列真。清门子孙在，呜咽采溪蘋。
上了郡邑祀·先师代太牢以鹿今年乃废鹿兼以易服涖事志异
作者：彭孙贻
朝代：明
体裁：七言律诗

锵锵甲马杂鸣球，岳渎衣冠瘗九州。虚有中牢祠頖水，谁教左衽拜尼丘。污尊苔剥铜鸱腹，坏庙门牵鬼督邮。此日古墙丝竹咽，焚馀应悔著春秋。
上元杂感二首·其一
作者：彭孙贻
朝代：明
体裁：古风

促促苦无欢，佳辰亦超忽。干戈满天地，四野多白骨。况此横征繇，民力殚已竭。比闻赋马刍，百万山突兀。乱馀薪藁贵，取盈在仓卒。敲扑既不辞，鞭背胡颠蹶。民之鬻子供，吏乃恣渔没。里更赋十丁，以为挽船卒。民穷多惨栗，相对泣雨汩。愁霖闇上元，万家灯火歇。破扉闻怨嗟，饥殍无短褐。何年见小康，举杯诉明月。
上元杂感二首·其二
作者：彭孙贻
朝代：明
体裁：古风

灯市既己罢，忍闻补上元。民且无斗米，当此赋役繁。长吏不我怜，剜肉乌足论。嗷嗷其奈何，欲泣每声吞。斩竹结山棚，不遗远近村。椎结者在市，酗骂倚市门。惧其暴虎威，脱衣具壶尊。相邀入灯市，盆盎践为翻。计自毳幕来，市久绝鸡豚。里正夜敛钱，买烛劳彼髡。何敢惜锱铢，哀哉妇无裈。
上天竺
作者：彭孙贻
朝代：明
体裁：七言律诗

绝巘盘纡入紫烟，上方疏磬礼金仙。慈云不动初禅地，水月空明自在天。九里古松龙鬣尽，六时清梵鸟音传。此生流浪逢多难，硕洒杨枝大士前。
上寿曹母呈鉴长
作者：彭孙贻
朝代：明
体裁：古风

陶公留客剉马鞯，季伟草具嘉宾前。茅家不及士行母，鸡黍自奉轻高贤。平生结交少许可，曹氏弟兄殊胜我。诸子磊落咸绝尘，仲氏静者尤深醇。读书养母绝仕进，如子岂复忧长贫。下机不息季主绩，授经无事黉宫邻。七十神明幸强视，称觞击尽沧溟鳞。海内英豪皆弟昆，升堂拜母如儿孙。开颜一笑敬谢客，劳苦公䓁来衡门。君家不少富与贵，子自无心营禄位。当今罹祸多盛名，羡于不交公与卿。平津作相未为晚，明岁上书探上苑。名成乞禄报所生，头白倚闾待君返。
上己知百旃
作者：彭孙贻
朝代：明
体裁：七言律诗

采茗船归鼎正红，敲扉人起屐声中。无聊花鸟供搜句，如戏江山碎剪桐。吟眺多愁憎竹杖，诗狂每悔忏莲宫。佳辰零落添惆怅，野蝶空阶自飐风。
上己送信弦弟入吴门时将北行
作者：彭孙贻
朝代：明
体裁：五言排律

二月辛夷尽，三吴上己行。长亭一分手，今夜若为情。风雨添离思，莺花媚去旌。春流伍胥庙，芳树阖闾城。君自忘游子，人多重客卿。金樽偏满座，玉局每连枰。邓尉山英晚，贞娘墓草生。凄其违出处，能不念浮名。北极尊枢辅，南方罢甲兵。天涯此相送，鸿雁共宵征。
上巳
作者：彭孙贻
朝代：明
体裁：七言绝句

花径苍苔尽日閒，春晴好鸟自间关。花开却恐明朝雨，日日登楼看远山。
上巳与诸于联屐行郊闻留都有楚寇忧而成诗
作者：彭孙贻
朝代：明
体裁：七言律诗

荼蘼风亚拂行辀，连臂高吟把绿韝。何处坐花流凿落，可堪试鼓湿岑牟。蟂矶月下惊沉锁，杏粥灯前试懒油。未必江南能禁火，雨鸠不语语晴鸠。
上巳分韵得元字
作者：彭孙贻
朝代：明
体裁：七言律诗

红亭莺润蝶偏反，寒剪青鞋草不暄。鹦姆睡浓三月枕，社公两歇半桃村。柳绵蚕市晴丝袅，车壁油花菜陇温。翠羃华林知罢幸，禁烟疏树蔽含元。
上巳分韵得青字
作者：彭孙贻
朝代：明
体裁：七言律诗

疏烟何碍柳冥冥，水曲城阴背野亭。笺砑落红临禊帖，茗勾新月照空瓶。辛夷微笑春风绿，芳草无言鸟语青。愁绝长干山一点，寻常短梦亦飘零。
上巳和百旃
作者：彭孙贻
朝代：明
体裁：七言律诗

杜鹃开后巳残红，知旧消沉一笛中。游兴凋零同折屐，寸心凄婉托枯桐。辛夷不待千林月，丁子全荒五亩宫。每到登临多感慨，掩关自和落花风。
上巳小憩影庵次韵
作者：彭孙贻
朝代：明
体裁：五言律诗

临流脩禊往，有约踏青来。客鬓春将改，僧寮午未开。杏花寒食尽，草色野桥□。索句寻三影，何烦击钵催。
上巳揽芳轩用百旃韵
作者：彭孙贻
朝代：明
体裁：七言律诗

崇兰过雨茁丛枝，往事阑干有梦思。梁上别离经岁燕，窗前零落旧题诗。天涯啄矢悲龙子，酒肆雕青隐雀儿。回首烽烟频北望，春愁直到牡丹时。
上巳见雪中桃花
作者：彭孙贻
朝代：明
体裁：七言绝句

踏青芳草遍天涯，惊见朱颜鬓巳华。莫笑新来双白燕，误随红雨入梨花。
上巳阁望
作者：彭孙贻
朝代：明
体裁：七言绝句

杏花雨歇鸟争啼，绿过河桥西复西。正是倚阑凝望处，碧天无际纸鸢低。
上文灯岩司理
作者：彭孙贻
朝代：明
体裁：五言排律

文峰左蠡远，垣角法星寒。气肃由拳树，威回铁叶冠。触邪堪豸佐，栖枳暂仪鸾。早岁翔天府，清时振羽翰。风生霹雳手，冰莹雪霜肝。砥世真孤柱，中流障倒澜。宫庭遵画一，金石著无刊。大憝新锄艾，当门不碍兰。宵人俱侧目，畏路若飞湍。直道应如矢，危言仰辩奸。一时推陆贾，八代起欧韩。学海高江表，登堂拜讲坛。褰帷观禹穴，拄笏眺铜官。槜李公门满，嘉禾献瑞看。追锋千里驾，直上五云端。水镜天曹领，除书押未乾。
上洋省觐伯父行署中荒圃有作二首·其一
作者：彭孙贻
朝代：明
体裁：七言律诗

西风落日叹离居，三亩荒园草尺馀。乱石苔深眠薜荔，空池水涸冻芙蕖。应怜岁事秋花晚，却笑官贫酒盏疏。岂羡茸城莼菜好，此行端不为鲈鱼。
上洋省觐伯父行署中荒圃有作二首·其二
作者：彭孙贻
朝代：明
体裁：七言律诗

清霜一夜响庭梧，寒色绨袍晚更孤。暂客未归同旅雁，晚衙不散祗啼乌。颓垣易补萝千尺，乡思难消酒百壶。莫课山童理荒秽，故园松菊更荒芜。
上浔阳酒楼
作者：彭孙贻
朝代：明
体裁：七言律诗

天寒疲马客江州，独倚浔阳旧酒楼。汉口诸山俱北向，湓城九派尽东流。孤村砧杵惊秋早，古郡荆榛带雨愁。遥忆柴门沧海上，云中西望未归舟。
上韬光庵能仁院
作者：彭孙贻
朝代：明
体裁：七言律诗

诘屈松萝转石林，扶筇踏叶上遥岑。丹梯曲折迷仙径，空水澄泓见道心。绝顶罡风堪羽化，步虚灌水有猿吟。名僧一去山光冷，寂寂藤花落午阴。
上鲟鱼觜
作者：彭孙贻
朝代：明
体裁：古风

二十年前来，曾上鲟鱼觜。今来已非昔，芦屋亦颓址。人烟气惨悽，荒栅有孤豕。闲寻邻父老，相与问残燬。兵丁利卤获，屠夷遍虚市。欲杀名乱民，倖逃丧妻子。哀哉无家独，老矣生计死。旧时饱厌肉，苟活贫卖履。闻语意辛酸，茅檐去徙倚。归舟掷钓竿，呼童放双鲤。
下天竺
作者：彭孙贻
朝代：明
体裁：七言律诗

初入名蓝即道场，便从下界得清凉。溪声萧瑟流仙籁，山色虚无拥法堂。月满大悲空里相，云开补处寂中光。浮生趣尽凭谁忏，一为天亲礼梵王。
下邳谣
作者：彭孙贻
朝代：明
体裁：古风

下邳刺史不畏寇，亲率民兵坐台堠。手挽强弓大羽箭，登陴射寇犹猎兽。叠发叠殪贼号弓，壁上驩呼昼哗扣。红夷大炮驱丰隆，血飞花两成落红。百金死士夜焚寨，角拔如蒿与蓬。积尸浸壕壕水竭，万髑髅眠俱辫发。君不见郯城日落鸣胡槊，胡儿聚哭驮尸硗。梵书膜拜泣遗骨，华幢绣帗鸣金铙。名城万雉台隍高，闻茄往往乘风逃。黄金艾绶半屠伯，屠民何勇逃何疾。寇来尚可官杀我，遇寇如鼠酷如虎。下邳岌立真长城，杀胡何异焚鼯鼪。睢宁知县更雄健，百死士随渡河战。黄河水急跳登岸，跃水扑贼贼营乱。
不寐
作者：彭孙贻
朝代：明
体裁：五言律诗

不寐夜何永，角声霜满天。邻鸡摇旅梦，山鼠搅愁眠。群动晨钟外，归舟宿鹭边。悠悠论身事，愧负主人贤。
不寐
作者：彭孙贻
朝代：明
体裁：五言律诗

不寐曙光发，荒鸡破寂寥。怀中名刺灭，镜里客颜消。夜雨由拳树，晨霜陆贽桥。连床赖诸弟，共被话寒宵。
不寐四首·其一
作者：彭孙贻
朝代：明
体裁：五言绝句

棬帘花影来，明月缘窗牖。山童呼不起，天风吹药臼。
不寐四首·其三
作者：彭孙贻
朝代：明
体裁：五言绝句

秋蛩如有情，沉吟入罗幕。欹枕数残更，寒灯落不落。
不寐四首·其二
作者：彭孙贻
朝代：明
体裁：五言绝句

西风枕簟寒，凉梦浸衣湿。起坐悄无人，空阶啼蟋蟀。
不寐四首·其四
作者：彭孙贻
朝代：明
体裁：五言绝句

梧桐十万个，一半是秋声。偏是孤眠者，愁心此夜生。
不寐彷放翁和吴二仲木
作者：彭孙贻
朝代：明
体裁：七言律诗

四更残月似侵晨，破榻寒鸡伴隐沦。难过好春偏作客，不成美睡为怀人。半床絮薄分瓶冷，隔岁粮荒共鹤贫。红日三竿花一阵，看梅看柳解伤神。
不寐效放翁
作者：彭孙贻
朝代：明
体裁：七言律诗

白纸疏棂亮到晨，乱离无计学沉沦。头陀带发犹劳我，措大多穷强笑人。听雨一眠何减梦，有花半亩不妨贫。腾腾愁病供高枕，万事消磨赖酒神。
不见楚庵开士者三十年杪冬见访草堂惊谓异世相期梅花开日访师密庵春日寻之己去云间不返留题壁
作者：彭孙贻
朝代：明
体裁：古风

不见楚公久，偶来□阛阓。草堂接芒履，相视惊异代。閒云落沧海，飞鸟无定在。为期梅花发，屐齿刺荒秽。叩门阒无人，松声和泉碓。寥寥虚堂上，自与南山对。斯人不可见，斜阳邈林背。
不饮·其一
作者：彭孙贻
朝代：明
体裁：古风

饮酒以为欢，乃以益我愁。白露感素序，鸣飙忽已秋。颓龄焉可制，壮士成荒丘。霜雪何其多，古草荣陌头。临觞发浩歌，沉痛无良谋。年岁不我与，朱颜须臾留。千金饵落魄，缺剑悲无雠。弃此杯中物，萱亦助人忧。
不饮·其二
作者：彭孙贻
朝代：明
体裁：古风

良朋为我言，胡为愁不寐。酒国无圣贤，四时自成岁。欣然往从之，百杯不得醉。夫子何其愚，醇醪养无累。黄檗心不聪，抱苦自云智。忧生止蓼虫，含辛本其嗜。良酒非黄虞，焉能药悲恚。去年秫田荒，不了曲糵事。吾卧吾敝庐，鸡迁不得志。
与仲木夜话禾水上
作者：彭孙贻
朝代：明
体裁：五言律诗

不速逢良友，方舟话夜分。忧时深对酒，散发细论文。酷暑逃人境，清言落水云。桔槔声正渴，未忍醉残曛。
与仲木索季容诗
作者：彭孙贻
朝代：明
体裁：五言律诗

知君有爱弟，诗句更清新。文在黄初上，名藏白屋贫。好风人梦远，旧雨客来频。莫惜携□草，玄亭与细论。
与刘将军弈将军屡北以三壶一豆为赌戏以索之
作者：彭孙贻
朝代：明
体裁：七言律诗

日长饭罢浑閒事，一局蕉阴对璅窗。胜败悠然秋寂寂，帘栊花下影幢幢。十千酒价输平乐，三百枯棋筑受降。忘却普天犹战斗，迢遥烽火接西江。
与诸子俱问而喻疾以诗见示因詶其韵二首·其二
作者：彭孙贻
朝代：明
体裁：五言律诗

周妻与何肉，总未碍昙摩。越俗方能懒，挥杯可当歌。苇床蝇语细，茶灶竹声多。幸有求羊径，萧萧护短莪。
与诸子就饮汉蜚家
作者：彭孙贻
朝代：明
体裁：古风

秋日一缭拖雨痕，与客携手俱入门。客子据床岸帻啸，索酒为余开巨樽。小山嵯峨高刺天，名山名以黄门传。穿林据石坐危磴，慷慨临风怀昔贤。丈夫堕地须不朽，荣枯不与天公权。一心异姓而兄弟，良友娱人同筦弦。敝衣芒履岂贫贱，今之从政吾何羡。觞前自负非狂言，青天高眺眼为电。陈子年少书满床，键户著书人莫当。门前倒屣尽豪俊，中怀凛烈天雨霜。晶晶北斗下垂地，明河澹芒欲摇彗。风烟满天卧一龙，矫首长安雨清泪。
与诸弟夜就田家宿听雨枕上偶成
作者：彭孙贻
朝代：明
体裁：五言律诗

载酒过山寺，提壶就石泉。麝香粘栝子，松影乱茶烟。蒸菌云根湿，侵苔屐齿妍。士床茆枕卧，小雨警春眠。
与诸弟醵饮牡丹花下刘将军不速而至徵其杖头钱逸去以诗见嘲依韵戏詶
作者：彭孙贻
朝代：明
体裁：七言律诗

名花艳冶压江南，春色撩人可自堪。闭户连朝惟痛饮，投壶角胜各沉酣。细腰鼓奏催逾急，婪尾杯空釂更贪。君倘杖头钱不惜，何妨日日酒筹探。
专诸巷
作者：彭孙贻
朝代：明
体裁：五言绝句

抱刀寻侠客，欲为赠生平。穷巷无人问，空留烈士名。
丙戌元旦
作者：彭孙贻
朝代：明
体裁：七言律诗

风吹软雾薄于茵，净拭街头一寸尘。日月己随朝市换，儿童空问岁华新。题门乱雀辞来客，掷卦三钱小远人。垆炭尚温香正细，手抄诗卷间行真。
丙戌元旦
作者：彭孙贻
朝代：明
体裁：七言律诗

高斋物色弄新晴，却喜蓬门简送迎。瓶外落梅閒自扫，雨前秋瀑细无声。酒狂渐谨因多忌，诗格从卑且避名。决计入山同采药，鹤田十亩带烟耕。
丙戌除夕用韵·其一
作者：彭孙贻
朝代：明
体裁：七言律诗

邻烟烧芋点残杯，堂上娱亲舞百回。寸草恩私慈母竹，三年音问岭人梅。山城俭岁贫无火，空廪饥乌晚自来。坐惜流光到容鬓，愁心不待曙钟催。
丙戌除夕用韵·其二
作者：彭孙贻
朝代：明
体裁：七言律诗

吟窗写尽剡溪藤，惟有残书伴寝兴。莫向君平重买卜，已羞贾岛不为僧。空山独客经年字，短鬓愁人一夜灯。回首昔游成往代，故宫旧帖暗红绫。
丙申元旦有怀
作者：彭孙贻
朝代：明
体裁：七言律诗

元日凝阴黯太阳，严城曙色自苍苍。晨炊尚蓄田蚕火，邻社多分蹙鞠场。小隐未成怀鹿柴，传烽又起及乌伤。独怜五亩贲湖上，丙舍漂摇雨雪傍。
丙申除夕有感
作者：彭孙贻
朝代：明
体裁：五言排律

岁晚柴门冷，江城物候迟。馀寒回北陆，早萼上南枝。融雪苍山润，严更成角悲。交游骛渐改，失路更安之。海阔星分野，天高岛四垂。鱼龙箕子国，燕雀伍员祠。身世凭楼迥，乾坤把剑疑。此生甘橡栗，何日偃旌旗。药裹封应遍，蹲鸱种颇宜。人多弃鸡助，儿总让牛医。米价时贤问，薪刍小吏欺。浮名劳彼妇，痛饮得吾师。不寐炉初烬，流年夜巳移。清霜双鬓动，红烛寸心知。残史留三箧，孤怀见五噫。挑灯重起坐，閒和旧题诗。
东光梨
作者：彭孙贻
朝代：明
体裁：五言律诗

东光仙吏好，坐啖满林青。虚腕霜刀下，馀津露颗零。澄鲜生玉腑，缥缈望金茎。爽口应多失，君宜耐醉醒。
东坡引·晓起
作者：彭孙贻
朝代：明
体裁：词

绮窗红日皦，余睡残灯小。水沉宿火烟犹袅，卖花声恁早。小鬟呼未应，熏炉闲抱，暖玉手、调歌鸟。鹦歌念熟休忘了，春眠不觉晓，春眠不觉晓。
东平刘生歌二首·其一
作者：彭孙贻
朝代：明
体裁：乐府曲辞

走马东平，但问刘生。败垣偪仄，车马纵横。
东平刘生歌二首·其二
作者：彭孙贻
朝代：明
体裁：乐府曲辞

袖中怀短书，刘生向未识。马上举鞭问，客有不平色。
东归发虔中
作者：彭孙贻
朝代：明
体裁：七言绝句

丛桂花残五岭间，断肠行子又东还。江流不放归舟去，重叠千山与万山。
东归蒲亭留别
作者：彭孙贻
朝代：明
体裁：七言律诗

萧条官况巳经秋，反为狂夫动别愁。变徵未须歌易水，要离此去葬吴钩。连床五夜同归梦，分手双鱼寄远邮。不见津亭飞叶满，明朝那识是孤舟。
东林寺·其一
作者：彭孙贻
朝代：明
体裁：七言律诗

东林精舍枕岩隈，入谷飞泉百道回。古殿尚馀苍藓合，空池无复白莲开。山中高士谁投社，石上松涛自起雷。莫讶老僧相送远，远公常过虎溪来。
东林寺·其二
作者：彭孙贻
朝代：明
体裁：七言律诗

长松窈窕隐禅居，磐石清泉映古池。山翠深环师利阁，藤萝细绕李邕碑。花残佛座开堂久，云护溪钟出定迟。十八高贤更谁在，看余西涧独题诗。
东游纪行一百二十二韵往历下省觐作
作者：彭孙贻
朝代：明
体裁：五言排律

朱明徂暑候，玄驷授旌绥。采芭搴长薄，飘蓬触远思。晚英翩踯躅，繁芷飒萎蕤。咫尺辞庭榭，苍茫判路岐。柳条禁赠别，芍药怨将离。行色匆难止，当樽惨不怡。尘埃蔽晻暧，昃景在崦嵫。戚友临征术，闺人计返期。线添缝袖密，书嘱寄函私。挥揖回诸弟，牵裾抚弱儿。天涯从此逝，慷慨讵须悲。井邑看旋失，河梁伫巳疲。木兰春棹急，携李夜帆迟。闪电随灯黑，低蓬带枕欹。金阊停鼓枻，林屋纳流飔。吴市肥鱼鳜，苏台满鹿麋。竹枝歌漠漠，荷叶水瀰瀰。岚雾迷汀煖，蘋鸥并席移。榴花骄客鬓，蒲节届浮卮。系缆云阳市，邮亭日午时。搴帘招野鸟，把盏酬芳蓠。剩有愁千缕，奚烦佩五丝。龙舟观竞渡，鼍鼓赛灵祇。浪溅辛夷棹，波翻结桂旗。佳辰怀楚俗，幽恨吊湘累。候入黄梅变，衣教白苧施。旅途中夏杪，行次大江湄。铁瓮围于带，金焦峙作坻。山川增灏淼，登览助凄其。延眺人千里，占风月半规。羁心横暮笛，断梦隔天陲。烟火维扬域，铅华往代遗。倡家多赵女，酒肆衒胡姬。胜迹犹存晋，穷奢夙著隋。草深荒苑树，萤照废楼基。破壁凋图画，苍苔间菉葹。故宫埋瓦砾，琼观易蕃釐。鹤自何年跨，箫应此夕吹。昔游增怅望，新句懒题诗。牛斗星分尽，东南地脉亏。摩霄翔鹳雀，潜浒惧蛟螭。贾舶宵衔尾，严关曙解维。沧浪旭低出，淅沥苇交蘼。泗上俱罹寇，淮阴正誓师。近闻方辍警，数日散登陴。百感艰难集，孤征雪泪随。束装稍戒陆，策蹇乍横羁。旷野天为羃，平林树若荠。饥狐窜丰冢，狡兔跃颓陂。村落墟残灶，冈峦布累棋。无边惟灌莽，所历但茅茨。浣服经时换，舂粮并日炊。眠宁亲莞簟，餐曷具盘匜。纂纂徒悬枣，萋萋只旅葵。羹藜空啖黍，煮豆即然萁。瘠马嘶寥廓，荒鸡唱喔咿。蜚蝗蔽丘陇，枯泽老蒿萑。古邑郕侯国，寒城峄首碑。渐临齐境土，回盻鲁郊垂。引吭谣梁甫，低回向孔尼。鹊峰行在目，岱麓可容窥。乱岫穿尧岭，空原过舜祠。花洲晨饮骑，趵突暑流澌。抃舞浑忘倦，奔趋不自支。高堂今近矣，游子复何之。长耳骄逾疾，苍头悦载嬉。稍堪劳苦慰，预拟问安词。八郭遥传讯，前驱愕乍知。挂冠先命驾，卧辙巳遵逵。自乞淮阳病，将寻扁氏医。大清湖寂寞，长白岭厜㕒。后至来何晚，穷途哭可追。仆夫呼偃蹇，从者立嗟咨。默默神摇曳，皇皇意忸怩。芒然丧家走，困甚触藩羸。资斧囊羞竭，乾糇腹畏饥。趾伤重茧裂，箧负一肩罢。袍类西河敝，颜看季子黧。肥阳崖巀嶪，济北澨涟洏。云树成脩阻，征途亘委蛇。只身附萍梗，单舸逐鸱夷。畏路风波恶，孤踪霜露欺。轻飙渔艇速，巨舰石尤危。儆暗行船唤，旁呼泊岸谁。辩声同雀跃，审听两狐疑。梦寐惊猜见，苍黄拜起迟。欲言噤不语，未泣恸前持。啮臂分儿痛，伤心恻母慈。酸辛塞喉咽，呜悒愬兴居。夜尽重添烛，风纤更掩帷。躬从遭难得，贫亦罢官宜。天意开群盗，人生遘百罹。长成怜弟妹，僮婢悯创痍。喜剧馀怦怖，谭深转涕洟。浊河湍漭沆，击汰楫淋漓。返旆兼程迅，还家计日推。芙蓉生极浦，风雨滞邗池。荇藻牵青发，蒹葭映绿荑。横塘睡岛鸭，烟渚美莼蕬。斫鲙鳞飞玉，浮瓜月剖脂。乡音谙髣髴，城阙睨参差。扬子高樯稳，中峰兀植奇。攀跻荧象罔，指顾见支祁。景物从来好，江山似旧披。兰陵买醇酎，震泽钓文魮。冒湿冲霖㴻，探泉汲绠縻。褰裳飞瀑涌，濯足乱流徙。信宿郊园到，旋归妇子嘻。户庭刚洒扫，车马轧喧卑。邻巷填肩背，宾朋接履綦。家人哗聚首，群稚竞含饴。鞅掌勤初释，田畴乐始兹。石犹青故故，兰亦茂猗猗。媚眼娱阶卉，投閒坐竹篱。桂香皆酿秫，草秀自生芝。浮世吾何有，狂歌今殆而。忧时休扼腕，旷览独舒眉。直道应安黜，清真且任訾。希因知我贵，隐又用文为。万事聊云尔，千秋谅在斯。东皋容啸傲，南亩或耘耔。遮莫生骚屑，哀吟赋五噫。
东湖
作者：彭孙贻
朝代：明
体裁：七言律诗

东湖城下枕荒陂，尚有残荷缀废池。芳草萋萋徐孺宅，秋萤寂寂澹台祠。江干塞马鸣空垒，墙上寒鸦忆故枝。欲访南州旧时路，纵横十亩种蹲鸱。
东轩五首·其一
作者：彭孙贻
朝代：明
体裁：古风

荷锄东轩下，其雨候檐隙。雨甚百草长，忧我豆苗瘠。呼儿辟其芜，刈草见蚓迹。匪云理荒秽，聊以摅晨夕。
东轩五首·其三
作者：彭孙贻
朝代：明
体裁：古风

晨起先众鸟，交交语前楹。无营物自亲，朝饥向我鸣。瓶粟幸有馀，饮啄绕舍行。闵默愧素飧，学稼实其情。
东轩五首·其二
作者：彭孙贻
朝代：明
体裁：古风

世乱亲蔬食，谙兹稼穑言。力耕愧未能，治圃给盘飧。瓜壶吐馀犀，晞阳及朝暾。理乱不深询，挥锄长闭门。
东轩五首·其五
作者：彭孙贻
朝代：明
体裁：古风

薄游每晚归，落日星未起。孺子候我至，洒扫亦可喜。虽无园林胜，亦自纷红紫。养疴远世荣，敢曰从黄绮。
东轩五首·其四
作者：彭孙贻
朝代：明
体裁：古风

众卉日夜生，候变识时至。万物良自荣，宁复忧其悴。块然少所娱，翩翩见唐棣。浩荡春风中，欣戚非有意。
东郭李史家有菊数十本朱生晓所种两度看之惜俱遇他客
作者：彭孙贻
朝代：明
体裁：五言律诗

李掾庭前菊，言栽自客卿。晚黄魁众妙，尺素少双成。径绝高人过，门惟野雀迎。无烦相问讯，溷俗久逃名。
东门行
作者：彭孙贻
朝代：明
体裁：乐府曲辞

出东门，行广术。前车抱秦筝，后乘赵女瑟。车轮斑斑，旁行偪仄，归入颓垣惨无色。病妻瘦支床，空釜夜鸣虚唧唧。男儿可怜虫，焉能馁死僵四壁。拔剑出门驰，逝将谒策立取卿相归，不然西行斩郅支。黄金之印，组何累累，病妻起牵衣。卿止勿悲辛，会稽太守昔负薪。烹我伏雌，莫轻今贱贫。
严先生祠和甬东陆敬身韵
作者：彭孙贻
朝代：明
体裁：五言律诗

士固不可屈，披裘大泽间。真人兴白水，故友自青山。垂钓元无意，危亭尚共攀。严陵一片石，千载独成閒。
严子允光摘芍药数朵见赠欣然成咏
作者：彭孙贻
朝代：明
体裁：古风

寻春曾踏姑苏市，万紫千红满花肆。何处更誇婪尾春，鼠姑鹿韭无名字。今年牡丹当昼开，三百六十红楼台。酿花滤酒年年熟，叩户游人日日来。牡丹开尽春零落，闻道君家好红药。也须扶杖走一看，东风病我春游脚。鹧鸪一啼行奈何，美人共笑跛前却。园丁跣足摇仓琅，数朵妖姿分绰约。正逢佳客得尽欢，不使名花供独酌。老去浑忘溱洧游，恐君相赠犹相谑。
中天竺
作者：彭孙贻
朝代：明
体裁：七言律诗

石幢流水动风幡，又蹑飞梁入普门。空际妙华长自转，行深般若亦忘言。无僧更觉诸天静，希有还皈两足尊。欲扫身心礼尘刹，黄花翠竹自飞翻。
中秋双溪桥坐迟月
作者：彭孙贻
朝代：明
体裁：五言律诗

野月何能好，偏从愁望生。秋光美溪影，栖鸟悦寒更。人助虫声怨，村传鹤语清。乱馀甘习隐，宁敢傲躬耕。
中秋后一夕朱生新婚于蒋以箑乞诗因赠
作者：彭孙贻
朝代：明
体裁：七言律诗

平分秋色问婵娟，月半初过月又圆。人与佳期俱二八，花从结子各三千。蒋山眉□金陵黛，朱草阶生玉树妍。聊赠新词障纱扇，莫教含笑太真前。
中秋日丽京近脩诸子俱集永安湖仲木飞书见招以病不赴
作者：彭孙贻
朝代：明
体裁：七言律诗

白石清泉集胜流，羁人高卧独添愁。荡舟露下芙容老，招隐山中桂树秋。夜静鱼龙吟大海，月明乌鹊度南楼。永安湖上多栖遁，为我相寻杜若洲。
中秋日泊樟树镇月下闻笛
作者：彭孙贻
朝代：明
体裁：七言律诗

夜静天空月正明，邻舟何处弄新声。关山千里乌栖冷，河汉三更斗柄横。乱后离家过渝水，愁来吹笛傍江城。秋风羁客情无限，此夕高堂白发生。
中秋日社集拟古限韵
作者：彭孙贻
朝代：明
体裁：古风

良宵集佳朋，相对意孤迥。开轩坐流月，琴樽疏亦整。天高万象肃，秋至群木冷。何以畅幽情，咏歌惜馀景。饭牛老宁戚，扪虱贫王猛。嗟彼云雨资，置此无人境。朱凤日萎蕤，青松冠岩岭。逝将寻隐沦，烟霄遥引领。
丰溪夜归留别颍滨
作者：彭孙贻
朝代：明
体裁：七言律诗

访岳禽生念故山，西风短棹复东还。主人投辖空惊座，狂客闻鸡已度关。悬榻高堂留紫气，鸣榔馀醉解朱颜。飞书再订重来约，十日平原会更攀。
临平夜泊
作者：彭孙贻
朝代：明
体裁：七言律诗

岁暮扁舟江上行，江花如雪满临平。钱唐雨歇潮初上，天目山高晚自明。何处白云归鸟没，孤村渔火远林生。倾壶潦倒西风急，今夜沙头有雁声。
临平旅宿
作者：彭孙贻
朝代：明
体裁：五言律诗

家山原咫尺，旅宿已惊魂。饭犊月当户，卖浆人启门。泉喧石鼓路，云隔锦衣村。那得中宵梦，先余返故园。
临平道上夜行
作者：彭孙贻
朝代：明
体裁：五言律诗

夜过临平道，残星在浅沙。篷身香竹箬，被脚絮芦花。心事萍无定，归舟日到家。萧晨畏行役，客子耐天涯。
为婴垣弟题扇上美人
作者：彭孙贻
朝代：明
体裁：七言绝句

水上轻盈步洛神，人间一顾尽含颦。怜君卧病多消渴，又向文园画美人。
为沈中嵊题五子
作者：彭孙贻
朝代：明
体裁：古风

君不见渥洼龙种云陆离，兰筋汁血争权奇。毛质虽殊神骨一，步骤齐挟风云姿。君不见长离毓彩丹山侧，所挟鹓雏俱五色。九苞千仞变文章，鸣中宫商夹金石。君家世德人不忘，螽斯麟趾殊未央。邓林由来产杞梓，县圃定复生琳琅。谁为君家写英物，头角崭然奇突兀。锦绷羽葆各参差，秀入兰台冠秋月。小儿德祖融大儿，大者难兄宜尔为。眼前何可无儿辈，海内公卿多此类。童心犹忆竹马场，婴啼绝倒老莱态。为君戏笔题此图，君家小妇今罗敷。徵兰从此知未晚，会见商瞿五丈夫。
为郁老题家园秋宴图
作者：彭孙贻
朝代：明
体裁：古风

翁家父子俱好贤，孙曾鹊起还联翩。有书各藏帐中秘，有秫还种城南田。公今六十若少壮，与公结契俱忘年。今年有秋风物美，芙蓉黄菊纷成绮。谁为君家貌此图，周行张远各绝殊。高堂燕客张座侧，璧间座上同眉须。君不见长安豪贵车击毂，高车驷马同翻覆。君不见五陵公子游比肩，千金结客徒多钱。何如此翁抱膝隐，绕膝芝兰相接轸。会看他日高汝闾，万石门风颇有馀。只今且尽金樽酒，莫侍纶收渭水鱼。
义虎坊
作者：彭孙贻
朝代：明
体裁：古风

龙泉有老姥，慈恶物命伤。所生亡赖儿，弹雀手射獐。母训儿勿悛，弋猎于山阳。姥日转法华，结庐深榛傍。触扉来巨兽，号踣门中央。踯躅俯窥牖，目闪明星光。见姥伏摇尾，伸掌视傍皇。姥呼兽使前，隔牖拔其创。巨刺随手去，虎跃喜跳踉。点头拜老姥，长啸腾前冈。儿归母不言，儿退剥山羊。暮还朝又出，姥自闭茅堂。月黑姥独居，虎啸呼南墙。掷物跳仍去，开门天微茫。门有好女子，僵仆损衣裳。肌肤幸莫毁，端丽容非常。良久始能言，扶归坐之床。云是前山女，浣衣坐石梁。猛兽突相攫，百里奔康庄。姥喜为梳头，更衣以新妆。命儿为夫妇，结发永不忘。神媒谢山君，感此兽中王。儿亦殁为神，丛祠主禨祥。至今龙泉里，尚存义虎坊。
乌夜村居
作者：彭孙贻
朝代：明
体裁：五言律诗

骠骑前朝墓，犹传第五名。乌啼人不见，村静月空明。海市春多雨，风林夜有声。南原独惆怅，去鸟下荒城。
乌沙夹
作者：彭孙贻
朝代：明
体裁：古风

长波駚无情，势与海吞压。右顾撼池阳，孤城锁深峡。盘拿溯上游，稍杀乌沙夹。风培天背高，水怒江形狭。迢遥碧芙蓉，九华云际插。为我洗尘容，一开霜镜匣。榜人歌击汰，双桨折蒲甲。鱼梁曳烟柳，水村乱凫鸭。山翠自东来，已知雨痕洽。高吟吴舷尾，卧看鸥鸟狎。
乌生
作者：彭孙贻
朝代：明
体裁：乐府曲辞

乌生子，一一哑哑枝上啼。所生八九子，最怜黄口白项儿。上唼飞虫下行蚁，中空有蠹，鴷来啄树。老乌毕膊逐鴷喧，树间引弹之金一丸一发，不中伤乌趾。不恤伤趾，毋杀我子。疾风拔木，巢坠深谷，子死离披鸱所肉。两乌啄屋嗷嗷悲向辰，不硕乌生子，今谁哺糜报所亲。深渊有鲔仰有鸢，矰缴不在人，寿夭不在天。民生刺促，有后者贤，少而相怜老相捐。
乌石门别马丈·其一
作者：彭孙贻
朝代：明
体裁：五言绝句

黄叶长亭下，青山驻马前。离心将别酒，共酌使君泉。
乌石门别马丈·其二
作者：彭孙贻
朝代：明
体裁：五言绝句

征马自兹去，夕阳明北原。白云空满地，不肯锁江门。
乙未除夕有以守岁烛相饷戏占
作者：彭孙贻
朝代：明
体裁：五言律诗

绛蜡携相赠，空亝暝色开。不知残腊尽，止觉寸心灰。刻句吟难就，追游兴未回。灯花应解笑，此夕鬓丝催。
乙未除夕雪
作者：彭孙贻
朝代：明
体裁：七言律诗

节物惊心此夜中，渐看衰鬓逐飞蓬。不烦儿女为裁胜，自有诗篇可送穷。殷水薄寒鬲晓雪，赭山暝色度归鸿。柴门岁宴浑无事，试着麻衣咏北风。
乙酉元旦·其一
作者：彭孙贻
朝代：明
体裁：七言律诗

侵晓疏钟落市垣，暖风解霰作微暄。三农岁事占新正，四海中兴望改元。拥坐花枝横短几，登楼云物俯前轩。漫劳长者为停辙，风雨清樽闭席门。
乙酉元旦·其二
作者：彭孙贻
朝代：明
体裁：七言律诗

宿火晨炊罢市烟，嫩寒未破早梅天。风光漫说江南乐，父老还思万历年。社鼓不停喧似雨，菜羔但饱莫论钱。冲泥车马来何早，赢得三竿一昔眠。
乙酉除夕
作者：彭孙贻
朝代：明
体裁：七言律诗

隐囊棐几坐胡藤，孤闷三更酒欲冰。巳忘岁除惊改历，虽留发在半惭僧。壮怀阑计枯棋劫，诗思枯于被冻蝇。惟有小斋无治乱，红僧梅点落窗楞。
乙酉除夕感赋
作者：彭孙贻
朝代：明
体裁：七言律诗

岁月惊心榄涕过，此生心事付蹉跎。将除文字应烧砚，尽废衣冠托卧疴。人别干戈归未得，梦寻兄弟剩无多。山厨莫更椒花进，久为含辛减醉哦。
九日
作者：彭孙贻
朝代：明
体裁：五言律诗

经年成闭户，懒漫罢登高。病足常妨屐，愁眠只听潮。惜花衰鬓乱，采药壮怀消。万事空搔首，西风叶自飘。
九日千峰和尚见顾草堂
作者：彭孙贻
朝代：明
体裁：古风

风雨满穷巷，行迹断樵车。山僧策杖来，破我苔痕沙。草堂四无人，相接忘吃茶。语默深有会，因机思无涯。欲言试举似，决霤鸣檐牙。一笑知重九，对此篱下花。道人久不簪，乌帽任欹斜。倘容次白社，判谢黄公家。
九日同海昌陈云舒及家弟麟孙登西郊浮图绝顶得三江十六韵
作者：彭孙贻
朝代：明
体裁：七言排律

联屐登高塔影谾，同攀飞磴蹑霞幢。生风屐底轻无两，揽带茱边佩亦双。鳞次人烟低附郭，熹微野色散当窗。曲盘一线河身狭，尖矗三山海势降。越岸天鸡知甬上，吴云如马辨娄江。下窥华藏纷成粟，俯听蒲牢吼似撞。帝座摘星俱在掌，佛灯指日烂于釭。旋螺印度蜗争角，拥雾栴檀鼎罢扛。法乳藻瓶流净域，频伽仙乐洗凡腔。排虚倒影翀宜举，侧足危阑眺不�。断雨斜侵支短笠，渴虹小饮挂徒杠。霜随青女沾回雁，雷学啼婴儆吠厖。便拟剪霓为羽袖，从兹入汉驾飞艭。悄然无用重参赵，空有何劳更问庞。绮语久空文字障，禅机猛喝酒徒憃。聊将米汁供弥勒，击钵分筹傍玉缸。
九日同海昌陈云舒及家弟麟孙登西郊浮图绝顶得三江十六韵
作者：彭孙贻
朝代：明
体裁：七言排律

联屐登高塔影谾，同攀飞磴蹑霞幢。生风屐底轻无两，揽带茱边佩亦双。鳞次人烟低附郭，熹微野色散当窗。曲盘一线河身狭，尖矗三山海势降。越岸天鸡知甬上，吴云如马辨娄江。下窥华藏纷成粟，俯听蒲牢吼似撞。帝座摘星俱在掌，佛灯指日烂于釭。旋螺印度蜗争角，拥雾栴檀鼎罢扛。法乳藻瓶流净域，频伽仙乐洗凡腔。排虚倒影翀宜举，侧足危阑眺不𢥠。断雨斜侵支短笠，渴虹小饮挂徒杠。霜随青女沾回雁，雷学啼婴儆吠厖。便拟剪霓为羽袖，从兹入汉驾飞艭。悄然无用重参赵，空有何劳更问庞。绮语久空文字障，禅机猛喝酒徒憃。聊将米汁供弥勒，击钵分筹傍玉缸。
九日寻菊南郭因至海上观骑射
作者：彭孙贻
朝代：明
体裁：七言律诗

九日提壶问菊花，开篱恰到故侯家。空园薄暮楸梧冷，乱石登台薛荔斜。风急海天寒戏马，秋深林樾动栖鸦。年年兄弟茱萸会，莫惜黄公酒再赊。
九日斋居
作者：彭孙贻
朝代：明
体裁：五言排律

无复登高兴，空斋卧病夫。新霜鸣众筱，飞叶下庭梧。云物清秋迥，关山旅雁孤。桂花寒不坠，篱菊晚相扶。朋旧悲摇落，川原罢战图。白云流素渚，远树极平芜。天地凭楼阔，星河拂曙无。侧身双屐小，入眼二毛枯。同气忧多难，穷居酒一沽。老亲殊未健，强为插茱萸。
九日有怀江行兄弟赋得遍插茱萸少一人
作者：彭孙贻
朝代：明
体裁：七言律诗

清秋风雨锁茅堂，兄弟禁谁落帽狂。此日相看俱尽醉，孤舟何处自他乡。茱悬衣白山人紫，菊忆登高客鬓霜。共向尊前邀落雁，江湖书去不成行。
九日登湖上山望浙江时藩臬诸司合乐山上
作者：彭孙贻
朝代：明
体裁：七言律诗

千峰夕照迥登临，纵目苍茫尽古今。哀壑经秋惟落木，愁人薄暮一长吟。寒江白日如萦带，大地黄花有布金。闻道群公正高会，西风皂帽可胜簪。
九日登西郊佛阁遇雨
作者：彭孙贻
朝代：明
体裁：七言律诗

西风落木倚嵯峨，杰阁平临试一过。大海乱云当槛出，石帆飞雨抱城多。侧身天地频欹帽，对酒河山有放歌。欲采黄花人不见，东篱秋思近如何。
九日登陈山
作者：彭孙贻
朝代：明
体裁：七言律诗

手扶筇扙蹑山阿，影落澄潭映碧波。日上海潮岚气尽，天连沙漠雁声多。百年人事浮沉外，九日风光瞥眼过。哀角暮凄秋色冷，几回感慨共长歌。
九日登陈山
作者：彭孙贻
朝代：明
体裁：七言律诗

灵湫万木锁烟鬟，绝壁扪萝上石关。大海众流环积气，苍龙一雨过前山。清秋摇落三年怨，野菊参差满鬓斑。不为凭高多涕泗，白衣双袖久潺湲。
九日登鹰窠峰集云岫庵作·其一
作者：彭孙贻
朝代：明
体裁：七言律诗

携榼樵青导径苔，村烟海色上高台。非因秋士登山约，谁遣荷衣冒雨来。共对僧寒松榻静，独依人老菊花开。天低月小难成寐，夜起谈诗坐古梅。
九日登鹰窠峰集云岫庵作·其二
作者：彭孙贻
朝代：明
体裁：七言律诗

人静松寮夜掩门，竹灯禅火伴钟昏。空山涧月寥寥白，大海秋河澹澹痕。僧报初暾晨磬湿，鸟先群动早潮喧。胜游题壁成畴昔，万木苍厓旧藓繁。
九日秦山次伯父孝廉公韵二首·其一
作者：彭孙贻
朝代：明
体裁：七言律诗

山寺逢僧忆皎然，石林敲火起茶烟。惟应品水茱簝供，不为恭禅月指宣。一点寒鹚浮夕浦，双尖隐马拂云鞭。翻将佳节骄摩诘，赢得埙篪句共传。
九日秦山次伯父孝廉公韵二首·其二
作者：彭孙贻
朝代：明
体裁：七言律诗

小酌山椒对景衔，落英采处石巉巉。就阴危磴云为幕，题壁幽厓藓自芟。径寸月沉渊客镜，千龄鹤�羽人衫。凭高袖得携来句，远寄峰头落雁缄。
九日秦山次伯父孝廉公韵二首·其二
作者：彭孙贻
朝代：明
体裁：七言律诗

小酌山椒对景衔，落英采处石巉巉。就阴危磴云为幕，题壁幽厓藓自芟。径寸月沉渊客镜，千龄鹤𣰉羽人衫。凭高袖得携来句，远寄峰头落雁缄。
九日舟经紫微山雷雨
作者：彭孙贻
朝代：明
体裁：七言律诗

拟约登高扫石苔，片帆海上破烟来。一江风雨潮应满，九日萧条菊未开。白昼紫微移晦冥，苍龙赤岸走云雷。山人不着参军帽，蓬鬓狂呼对举杯。
九日饮朱子书巢
作者：彭孙贻
朝代：明
体裁：七言律诗

携屐登高倒影斜，还从豪客过朱家。清樽黄菊关心事，岸帻天风惜鬓华。故国霜前来白雁，戌楼城外隐胡沙。主人莫劝无归去，醉杀狂吟老孟嘉。
九月庭梅忽吐数萼伯父喜而成咏命贻和之
作者：彭孙贻
朝代：明
体裁：五言律诗

九月梅花发，催寒物候知。笛惊吹律早，庭讶降霜迟。岭上开应晚，江城落未宜。美人何处在，夙夕梦中期。
九月红梅先放一萼
作者：彭孙贻
朝代：明
体裁：古风

炎中早梅发，十月满陇首。此地未黄花，梅开过重九。空窗朱萼吐，清艳照户牖。秋夜入江春，红烛昏黄后。钟迟月出早，幽客独立久。风雪未成归，忽忆山中友。寻檐句未成，一枝春入手。白露湿明霞，横参在南斗。
九脚滩
作者：彭孙贻
朝代：明
体裁：古风

万险历不尽，逆流争驰驱。恒苦退飞鹢，莫挽千辘轳。急湍斗雷霆，大力负以趋。乱石虎牙峙，阵列鱼腹图。仆夫咸祼袒，拿舟赴泥涂。如立数水鸟，鼓翼衔巨鲈。一罅溯百折，怒臂回群呼。淫滪古云险，九脚恐不殊。鱼鹰狎舟子，鸿毛泛轻凫。出险已林月，石蚌明胎珠。
九里松
作者：彭孙贻
朝代：明
体裁：五言律诗

龙寿形千岁，寒涛起细吟。孝皇留大笔，画院若为临。轩翥师鸾凤，江山立古今。尘嚣到来尽，坐觉此中深。
乞周行画海市
作者：彭孙贻
朝代：明
体裁：七言绝句

曾见周郎飞水墨，屏风张出远山图。粉金素扇湘妃竹，画得今春海市无。
乞张远画渊明饮酒把菊图
作者：彭孙贻
朝代：明
体裁：古风

我爱陶元亮，饮酒藏其真。乞食从邻叟，典午不可臣。庶物尽摇落，独有黄菊存。把杯摘落英，聊以谢众荣。孤鸟既一举，含叹予何言。从君乞纨素，为写遗世情。清风入我怀，扇此万古尘。
乞梅花
作者：彭孙贻
朝代：明
体裁：七言绝句

玉树迷离破晓寒，临风朵朵雪中看。君家正与高楼近，画角声多恐易残。
乞梨花
作者：彭孙贻
朝代：明
体裁：五言绝句

昔日将军第，空园有暮鸦。叩门无个事，只为乞梨花。
乞菊口号·其一
作者：彭孙贻
朝代：明
体裁：五言绝句

乞菊种东篱，邻家借秋色。却笑贫渊明，叩门惟乞食。
乞菊口号·其三
作者：彭孙贻
朝代：明
体裁：五言绝句

多谢东邻老，呼童送菊苗。今年秋色好，探菊不须招。
乞菊口号·其二
作者：彭孙贻
朝代：明
体裁：五言绝句

去岁寻黄菊，青天处处霜。晚英频乞取，无价买秋光。
书怀
作者：彭孙贻
朝代：明
体裁：七言律诗

青精黄独己堪锄，食橡编茆自结庐。寂历众山成响答，箫条万籁入吹歔。诗饥不敌三盂粟，烛短犹消一寸书。海畔群鸥方迟我，烟波从此学为渔。
书感
作者：彭孙贻
朝代：明
体裁：五言律诗

摇落孤生客，先秋己自惊。挑灯通夕语，觅句避人行。远字书难寄，悲唫剑有情。寸心灰灭尽，炉火坐残更。
书斋秋海棠
作者：彭孙贻
朝代：明
体裁：五言绝句

空斋人寂寂，幽卉自参差。似有含愁色，嫣然怅所思。
买米鱼梁城下城空无人遂至绝粮
作者：彭孙贻
朝代：明
体裁：古风

东来携得两斛黍，未到湓城巳悬釜。西江谷贱空橐行，时买红籼入糜釜。西昌兵起烟火黑，月暗偷过武山坞。渔舟炊断釜夜鸣，买米午泊鱼梁城。鱼梁城空人迹绝，狐狸守垒循城行。槐衙柳衙鸦听事，昼漏夜漏鼍司更。草深一丈没墟市，犬尾野穗难为羹。舟师饥咽愁如雨，强自撑肠弄柔橹。野夫细过瘦腰鹤，欲煮溪头白石乳。蜀山蹲䲭大一升，巴州蔓菁长于瓶。归舟好买十万个，饱食吴歌扬短舲。
买花口号
作者：彭孙贻
朝代：明
体裁：七言绝句

红板桥西问酒家，子规声里歇韶华。游人不识春归尽，犹向街头问卖花。
买菊·其一
作者：彭孙贻
朝代：明
体裁：七言律诗

病起西风落木哀，登楼千里断鸿来。贪无一事堪谐俗，士不孤行岂见才。狂客杜门犹独卧，向人丛菊未应开。可从老圃将秋买，担月肩霜曳耒栽。
买菊·其二
作者：彭孙贻
朝代：明
体裁：七言律诗

买菊惟黄与白兼，鹤翎分得数枝添。聊供好事过相赏，却笑儿童喜共拈。钱出卖文偏自雅，花虽高价亦云廉。明年刈尽篱间草，种取秋容满屋檐。
乱后喜商隐归自白下·其一
作者：彭孙贻
朝代：明
体裁：五言律诗

行役烽烟后，关河雨雪间。穷途嗟岁晚，多难喜生还。瘴海龙蛇动，柴门鸟雀閒。飘零一相慰，惊己改朱颜。
乱后喜商隐归自白下·其二
作者：彭孙贻
朝代：明
体裁：五言律诗

秣陵西北望，兵火几家残。白发高堂暮，青天行路难。千金弹铗尽，万马渡江寒。故老知多少，新亭洒泪看。
二乔菊花
作者：彭孙贻
朝代：明
体裁：七言律诗

昨夜西风报晚黄，谁移二妙过山堂。一枝赵燕誇兄弟，九月湘蛾斗女皇。顾曲人来花弄色，舞台伎散露为霜。何如独卧东篱客，不赋婵娟怨楚王。
二月二日
作者：彭孙贻
朝代：明
体裁：七言律诗

八春人事伤怀抱，负却窗梅一树花。丙舍墓田鸦万个，乌衣古巷燕谁家。社公赛罢偏多雨，地母占来合种瓜。閒杀菜根贫措大，挥锄南郭理污邪。
二月十九日清明吾地皆传此曰为大士降辰·其一
作者：彭孙贻
朝代：明
体裁：七言律诗

芳草晴郊正郁芊，还携瓶水礼金仙。僧厨馎饦犹寒食，佛鼎栴檀不禁烟。柳色慈含慈竹雨，潮音风软杏花天。斗鸡罥索浑閒事，米汁还堪对圣贤。
二月十九日清明吾地皆传此曰为大士降辰·其二
作者：彭孙贻
朝代：明
体裁：七言律诗

野花随路更芊芊，短韵行吟和竺仙。百五花期催梦蝶，三生幽陇写新烟。荒凉啼鴃无情雨，杨柳禅心自在天。耐可如泥斋绣佛，青尊忍负竹林贤。
二月十五日春分雨中赋春光九十今将半
作者：彭孙贻
朝代：明
体裁：七言律诗

经旬红雨惜繁华，一半春风过狭邪。满眼王孙惟见草，思归谢豹正无家。六朝金粉飘残絮，二月江城扫落花。历历新愁话双燕，离人心事绕天涯。
二泉书院谒邵文庄公祠
作者：彭孙贻
朝代：明
体裁：五言律诗

高文千载上，讲院百花前。苔迹尚书履，沙痕学士泉。题诗留草圣，问道少朝贤。寂寂山堂上，无人有鹿眠。
二色西施
作者：彭孙贻
朝代：明
体裁：七言律诗

微黄浅白弄幽姿，彷佛深宫逞色时。尽道秋光满南国，一时夺艳两西施。霜分浓淡相宜影，露浥颦心几样眉。回首烟萝云苧地，年年憔悴掩茅茨。
云岫合朔
作者：彭孙贻
朝代：明
体裁：五言律诗

大壑穷无际，浮云奄上驰。规圜龙尾会，光沸沃焦迟。琬琰群星没，璇玑七纬披。野夫忘正朔，只验早舂时。
云栖六咏 其一 宝刀巃
作者：彭孙贻
朝代：明
体裁：五言绝句

明月似刀环，衔山刚一半。勇猛入深山，世尘于此断。
云栖六咏 其三 壁观峰
作者：彭孙贻
朝代：明
体裁：五言绝句

十年面山坐，不识此何山。蒲团破几片，山云终日閒。
云栖六咏 其二 回耀峰
作者：彭孙贻
朝代：明
体裁：五言绝句

初旸回山光，曰落山隐隐。山光自无明，亦无无明尽。
云栖六咏 其五 圣义泉
作者：彭孙贻
朝代：明
体裁：五言绝句

山水自空生，圣谛亦不二。溪声松风声，谁是第一义。
云栖六咏 其六 金液泉
作者：彭孙贻
朝代：明
体裁：五言绝句

山泉本无心，随众所欣悦。若作多宝名，眼中亦金屑。
云栖六咏 其四 青龙泉
作者：彭孙贻
朝代：明
体裁：五言绝句

龙卧泉泓澄，龙起泉淫滪。莫问青龙疏，你且吃茶去。
云栖山居杂咏六首·其一
作者：彭孙贻
朝代：明
体裁：五言律诗

夙昔怀栖遁，寻真惬素风。浣衣云气里，倚枕水声中。一钵随僧饭，孤吟满佛宫。俗尘知不到，久已万缘空。
云栖山居杂咏六首·其三
作者：彭孙贻
朝代：明
体裁：五言律诗

空山时燕坐，物态入沉冥。竹径日当午，秋阴寒满亭。花开佛桑白，果种圣僧青。倚杖前峰去，泉声独自听。
云栖山居杂咏六首·其二
作者：彭孙贻
朝代：明
体裁：五言律诗

世累元无着，山居意颇宜。闻钟诸虑尽，听雨独眠迟。扫径晨收栗，然松夜煮麋。却胜陶处土，禁酒未攒眉。
云栖山居杂咏六首·其五
作者：彭孙贻
朝代：明
体裁：五言律诗

飞叶芒鞋软，寒峰处处登。山君知梵语，泽鬼啸林灯。有句堪留偈，无钱可饭僧。独携瓢笠在，踏遍白云层。
云栖山居杂咏六首·其六
作者：彭孙贻
朝代：明
体裁：五言律诗

松竹深亏蔽，禅关昼掩扉。山寒增布被，霜重湿荷衣。晴雨禽言验，樵苏虎迹非。故林黄菊好，应待主人归。
云栖山居杂咏六首·其四
作者：彭孙贻
朝代：明
体裁：五言律诗

窈窕山房静，悠然似虎溪。斋时松鼠下，亭午竹鸡啼。林樾交风雨，烟峦护隐栖。周妻与何肉，总付醉如泥。
云栖山行四首·其一
作者：彭孙贻
朝代：明
体裁：五言律诗

一入云栖路，重重入翠微。松䶉飞打笠，银杏坠污衣。蛰笋闻雷长，樵僧怯虎归。自怜栖遁晚，方外意多违。
云栖山行四首·其三
作者：彭孙贻
朝代：明
体裁：五言律诗

万壑千峰里，孤吟杳霭间。林分三竺径，天接五云山。跃草虺潜伏，蟠鳞箨自斑。相忘是行脚，啸咏不知还。
云栖山行四首·其二
作者：彭孙贻
朝代：明
体裁：五言律诗

策杖投山寺，盘纡入古村。寒溪鱼抱子，秋雨稻生孙。路断寻钟响，泉添验草痕。林深忘月上，薄暝欲黄昏。
云栖山行四首·其四
作者：彭孙贻
朝代：明
体裁：五言律诗

上士幽栖地，莲峰类削成。入山惟竹径，过岭有江声。泉咽危亭转，花开小院明。悠悠行役客，宁复念浮生。
云洲
作者：彭孙贻
朝代：明
体裁：五言绝句

天南东北望，慈母隔江濆。今日云洲上，相看祗白云。
云门寺
作者：彭孙贻
朝代：明
体裁：五言律诗

双屐扶仙骨，因成远世踪。雪添山百丈，松碍客孤筇。古宕连台雁，冬雷蛰笋龙。还应叩禅伯，从此得南宗。
云间夜泊
作者：彭孙贻
朝代：明
体裁：七言律诗

疏灯晚市出云间，风紧云繁变水颜。残驿人归村店雨，高城钟到郭门山。昏鸦万点依僧定，古塔寒潮过泖还。悔不华亭买双鹤，秋窗明月守松关。
五人墓下作
作者：彭孙贻
朝代：明
体裁：古风

轩台昼晦鼾骊龙，妖狸喷沫涂椒宫。貂衣社鼠夹扆啸，白日彪虎嗥雌风。小臣斩马徒碎首，中监指鹿移重瞳。句圜星摇贯索裂，北寺虹埋苌氏血。锦衣缇骑行辟易，乘传南人党人籍。吴门侧目势如虎，市中屏息不敢怒。紫泥初开诏书发，亿万人冠尽冲发。竞前交口问诏书，吏部何愆蒙槛车。黄衫狞恶诸列校，马挝击人大呵叫。魏公之意欲尔为，宁问区区天子诏。万喙饮气吻若雷，轰然蹋地山崩摧。黄麻矫诏入手断，香案横坠扬飞埃。官旂折胁尉破额，中丞绣斧无由裁。事往幕府诛乱首，藁街五头血一斗。此曹生亦屠酤耳，吴门恶少足齿否。翻令竖子得一死，天下闻其名某某。诸公箕尾骑上天，或收此曹随马走。青天震电荡飞尘，桥山龙甲升高旻。冰山西倾媚祠拆，空基瓦砾生荆榛。莫锄荆榛锄瓦砾，要离髑髅今瘗得。
五座滩
作者：彭孙贻
朝代：明
体裁：五言绝句

万石列寒滩，什什复伍伍。轻舟疾无影，帆正日卓午。
五怀诗 其一 怀匡庐吟
作者：彭孙贻
朝代：明
体裁：古风

我梦游庐山，遂到东林寺。飞泉夹道出虎溪，白莲花开围尺二。过溪不复见，远公稽首文殊古师刹，琅玕绕阁青刺天。振衣直上天池颠，参差五老揖我前。脱我芰荷衣，熏以香炉五色烟。伐我毛髓去㡳滞，呼噏元气生九咽。石梁三白龙倒挂，万丈峭壁不敢眠。奔雷卷雪曳风雨，濯我肺肝寒栩栩。从此胸无一点尘，皎若秋空澄玉宇。岷江九派东北流，荡尽人间千古愁。襟期沃宕吐云物，吴楚蚁蛭来双眸。欲寻谢公登眺处，石门划立苍藤糺。下视鄱湖一悬窦，曾有蛟螭此中斗。赤龙一去三百年，湓浦沧茫亦非旧。山川如昔世代殊，安得灵药红颜肤。愿与匡君同结庐，饥食柏实飧云腴。十年凊梦落彭蠡，却忆瘦马行崎岖。拂拭南窗雪色壁，写我青鞋斗笠负笈来移居。
五怀诗 其三 怀九华吟
作者：彭孙贻
朝代：明
体裁：古风

泛舟上梅根，落帆过秋浦。澄江千里匹练长，两岸青山送柔橹。空冥忽敛一片霞，须臾吐出九莲华。终南女几尽无色，玉镜潭空摇碧沙。东望蛾眉亭，五云生采石。犹似当年宫锦袍，醉曳峰头扫秋色。大江日夜空际流，李白祠前猿狖愁。惟有含情万古月，长挂城东秋浦楼。十年不到横江路，九子苍苍想如故。芳洲已荒罗隐宅，杏花飞尽铜陵树。壶中我自有九华，玉女窗明启朱户。太平太守惜罢官，欲往寻之江水寒。试借琴高双赤鲤，寄书牛渚上头看。
五怀诗 其二 怀太山吟
作者：彭孙贻
朝代：明
体裁：古风

忆昔挥鞭出齐甸，岱首嵯峨马头见。济阳超忽渺平原，凫绎龟蒙在葱茜。我闻日观通天门，扶桑曙色谷吐吞。神州九点青不了，一泓海影承杆盆。道遇安期生，邀我朝上元。苍虬赤螭为我御，乘风西去游昆仑。挥手谢安期，广成空同何足论。人生所喻贵适志，安能栖神导气服食随龟猿。吾宁岩栖混鹿群，手弄玉检封中云。为问五大夫，谁曾谒见七十有二君。秦松苍苍带风雨，虎魄千年大于柱。上产五芝烂绛霞，采以服之生绿羽。自怜尘世几遭回，吴阊匹练精芒灰。长谣梁父人己老，金蔬玉椹何处求蓬莱。太山吟，吟正悲。清流自环华不注，黄淮不锁无支祈。中原战尘积十丈，秦碑汉碣俱倾欹。何时父老见封禅，侧身东望长摧眉。
五怀诗 其五 怀严濑吟
作者：彭孙贻
朝代：明
体裁：古风

南登五云岭，东望浙江潮。浙潮三折，奔雷制电坤轴摇，西撼西陵回怒飙。伍胥素车不可邀，钱王强弩沉沙没镞铁已消。英雄既己矣，万松零落空前朝。西南回瞩富春濑，山霭苍苍横积黛。我曾西上谒桐君，采药溪头远相侍。桐江屈曲天目来，绣岭锦峰送奇态。少泛轻航白岳游，千里归舟浮叆叇。毛裘短褐访故人，咄咄子陵竟安在。严滩石子清可数，游鱼十十复五五。钓台矗青天，石骨不见土。照人毛发石潭寒，苔藓曾青浮翠羽。子陵昔时避汉光，云台将相三十二士俱侯王。独留峥嵘片石高万古，野猿沙鸟窥祠堂。云溶溶兮如笠如帔，水澹澹兮鱼不食饵。山鬼窈窕兮为谁媚，怀高人兮搴薜荔。我本疏狂无俗情，性谐隐遁轻浮名。廿年蔬食断渔钓，犹乐此中山水清。何人南上富春渚，为寄相思报渔父。定复来寻十九泉，试候客星犯牛女。
五怀诗 其四 怀会嵇吟
作者：彭孙贻
朝代：明
体裁：古风

昔年雪花大于手，披蓑横渡钱唐口。夜船经过许掾宅，雪霁推蓬乱山出。冲寒直上越王台，会稽山色东南开。镒湖一曲匣明镜，芙容倒插青崔嵬。十年曾梦窥禹穴，玉书金简为我发。石城千丈干云霄，鱼面河精卫冕钺。玄熊白狐司水符，赤圭如日碧圭月。觉来望南镇，茫茫天一发。欲渡石帆行，挂席拾海玥。谢公游处千岩明，若邪溪女无限情。蔷薇零落兰亭歇，荒葛枯查纵复横。笼鹅道士今安往，黄庭雪芽日应长。清猿不断百里啼，山阴道上空流赏。乱馀兵甲满江东，水犀一散霸图空。鲁连已蹈沧溟去，安期不谒隆准公。越山苍苍越溪冷，冬青枝老埋金井。云门山僧数寄书，寄我剡藤六尺馀。何时重附子猷棹，一访戴逵旧隐居。
五日云阳午泊
作者：彭孙贻
朝代：明
体裁：七言律诗

长河风起散微暄，野屋榴花出短垣。梅雨欲晴江涨减，山城过午水云昏。愁中客路宽衣带，醉里天涯忆故园。谁向烟波重吊屈，孤舟客子正销魂。
五日偶成
作者：彭孙贻
朝代：明
体裁：七言律诗

幽居人事日萧骚，昌歜樽前命浊醪。海内烽烟豺虎乱，山城槐火暮蝉号。经旬愁思过梅雨，五月榴花惜鬓毛。欲吊灵均渡江去，大江千里正风涛。
五日即事二首·其一
作者：彭孙贻
朝代：明
体裁：七言律诗

梅雨空阶润绿茵，轻雷点点动芳樽。檐前戴胜啼何巧，石上昌阳剪更新。香草离骚怀帝子，荒山采药自君臣。角巾莫向榴花照，昨日西风鬓似银。
五日即事二首·其二
作者：彭孙贻
朝代：明
体裁：七言律诗

艾叶青青草色毵，萚冠散发不胜簪。双鱼樟浦惊身事，一局蕉阴变手谈。南史何时书夏五，东人今已困朝三。辟兵便入深山去，云树千重锁钓庵。
五日杂言·其一
作者：彭孙贻
朝代：明
体裁：五言绝句

五月逢重五，堂前共举觞。无端小儿女，争索五丝囊。
五日杂言·其三
作者：彭孙贻
朝代：明
体裁：五言绝句

黄梅一夕雨，昌蒲如许长。遥想披蓑妇，秧针艾虎傍。
五日杂言·其二
作者：彭孙贻
朝代：明
体裁：五言绝句

少妇缝鸡嗉，金云蹙绛纱。斜簪珠络索，倒插石榴花。
五日杂言·其五
作者：彭孙贻
朝代：明
体裁：五言绝句

竞渡年年社，官河涸似沟。拿船府符急，何处斗龙舟。
五日杂言·其四
作者：彭孙贻
朝代：明
体裁：五言绝句

黄绢光于楮，辰砂莹若珠。共寻马道士，丹笔妙灵符。
五日舟泊云阳
作者：彭孙贻
朝代：明
体裁：七言绝句

孤帆日午去迟迟，蒲叶青青照酒卮。莫问樽前长命缕，客心早巳乱如丝。
五日风雨舞蛟石下小酌
作者：彭孙贻
朝代：明
体裁：七言律诗

一庭风雨护烟萝，共把昌阳泛叵罗。照座小山苍藓合，支楹高树白云过。樽前雅集无苛礼，醉里羁怀托放歌。深掩西窗重剪烛，窥人其奈舞蛟何。
五色鸡冠
作者：彭孙贻
朝代：明
体裁：七言律诗

祝翁仙窟庆云多，绮缋连丛出锦窝。文错子安飞后檄，色分吴苑斗时坡。般般五凤扶冠下，叶叶灵禽吐绶过。倒磔奇毛成杂组，树巅弄采影婆娑。
人日夜雪用韵
作者：彭孙贻
朝代：明
体裁：五言排律

春阴巳连夕，几度问梅花。幽赏逢人日，流离念永嘉。桃符栽旧胜，田火发新畬。疲邑惊征缮，恒星验岁差。烽烟怀乐土，天地入悲笳。一卧贫兼病，濒年鬓已华。交亡吴季札，侠谢鲁朱家。逝欲携群从，相将弄九霞。尘樊时独往，清兴复谁誇。棐几清于涤，萧斋静不哗。邻儿刘毅博，社鼓正平挝。掩户谙岑寂，微吟寄叹嗟。筦弦三市沸，京洛五侯奢。此后经多难，吾生洵有涯。分泉移竹笕，斸药附樵车。牧犊行堪逐，村沽渴漫赊。沉冥祛物役，索处忆人遐。倚阁帘高下，看松影攫拿。吾衰头自责，如虿帻难加。洴澼愁龟手，吹灰喜动葭。寰中混戎马，方外礼袈裟。素叠巾时着，乌藤杖欲斜。海红方破萼，山杏及含葩。粪地将分菊，寻僧约采茶。名山丹室启，海市白云遮。芒屩牧游笈，渔竿且钓槎。涉江问骚客，莫复赋脩姱。
人日掩关用潜老蜃园除夕韵
作者：彭孙贻
朝代：明
体裁：五言排律

病起东风后，愁时自掩门。所怀人不见，孤负酒盈樽。避世从渔父，丰年祝稻孙。茶烟吹灶湿，花影荡帘昏。中散常多虱，商丘且牧豚。穷居劳复问，古道更谁敦。有剑空成缺，无环可报恩。蓬蒿栖一室，池草梦诸昆。容鬓烽尘改，沧波日夜奔。龙山今夕雨，应长过溪痕。
人日月下口占
作者：彭孙贻
朝代：明
体裁：五言绝句

人日无人至，归来自掩关。相看只明月，伴我小庭閒。
人日村行
作者：彭孙贻
朝代：明
体裁：古风

淑气解严侯，晨晖煦芳辰。蓐食信所诣，出郭咨农人。社鼓送繁节，村烟升远雯。园梅既盈条，庶草皆怀春。揽此卉物理，含生日以新。不观万汇德，焉知风雨仁。嗟予累多役，尘鞅徒纷纶。何以娱幽眺，川泽浩无垠。景风媚和旭，恬波荡文鳞。理策谢孤掉，安步辞车巾。薄游畅心曲，宁事酒醴醇。逝将访高躅，泉石以为邻。
人日随大人饮外大父方将军咫园
作者：彭孙贻
朝代：明
体裁：五言律诗

别墅风光媚，飞觞佐剧谈。主宾贤共七，伯仲雅成三。烛为催诗剪，梅因问信探。不须频煮茗，霜果剥馀甘。
人月
作者：彭孙贻
朝代：明
体裁：七言律诗

空阶人迹点莓苔，累曰茅堂午未开。八口食贫难养鹤，一春花瘦欲医梅。忘忧萱草惟佳客，避世深山寄酒杯。只此红尘堪永日，不烦买屐到天台。
人面桃
作者：彭孙贻
朝代：明
体裁：七言律诗

一枝妖艳倚微酡，愁绝朱颜奈老何。靧面卢家妍自照，断肠崔祐恨偏多。含娇满眼俱成笑，双颊垂红未扫蛾。前度人来定相识，容华无恙意蹉跎。
仆病行
作者：彭孙贻
朝代：明
体裁：古风

甃鸧南飞鬓毛秃，赤日上山脚皴瘃。仆夫咨嗟荷担苦，十日黄泥九不沐。我携长足三奴丁，一已委顿僵欲瞑。悯其惫困载船尾，赎药入市寻豨苓。呻吟永夜唳病鹤，东风长叫思沧溟。遣之归附估船后，却宿家音涕沾袖。为报堂前垂白人，莫言游子形容瘦。
今猛虎行
作者：彭孙贻
朝代：明
体裁：乐府曲辞

南山一何傀，松柏为薪，雉兔足虞罗。何来巨兽，般文素质而磨牙。目如岩电烨交加，呼噏山岳腾风沙。嗟汝猛兽胡不遨嬉归山阿，豺貙是友饭麇麚。而乃耽耽曳尾，盗我黄犊二艾豭。唶汝兽中王，文豹之所匹。奈何入牢荚，篱落以求食。至仁麟在郊，莤耳游其侧。恣乃攫噬肉不择，嗟汝猛虎乃搏虱。
介人招同夜坐
作者：彭孙贻
朝代：明
体裁：五言律诗

不尽相逢意，俱成作客身。寒天孤梦枕，灯火一宵人。残岁增愁暮，他乡较酒亲。无端暖情话，絮絮胜重裀。
介子以扇头美人命题戏以调之
作者：彭孙贻
朝代：明
体裁：古风

昔时周昉不可作，近代仇英亦超越。可怜俗手状妖妍，腻粉涂朱恣点涅。朱生自是闲情者，买写空从画工写。画工着意黛色深，何处夷光更捧心。羿仁居士同鱼鸟，毛丽飞沉失妍好。革囊应笑扇中人，却扇秋风容色老。
从军行四首·其一
作者：彭孙贻
朝代：明
体裁：七言绝句

买刀佩臂缚吴纱，火伴悲歌醉狭邪。任唱阳关第三叠，壮心不畏说离家。
从军行四首·其三
作者：彭孙贻
朝代：明
体裁：七言绝句

锦绣雕青裹铁衣，弯弧五石月同围。禽生只射匈奴首，狐兔秋原一任肥。
从军行四首·其二
作者：彭孙贻
朝代：明
体裁：七言绝句

早岁朱衣隶羽林，宝刀耿耿誓同心。相扶直上麒麟阁，不爱将军肘后金。
从军行四首·其四
作者：彭孙贻
朝代：明
体裁：七言绝句

杨柳依依画角吹，大刀身重鞚频欹。去时小妇缝衣袖，归日燕支拥绣旗。
从吕翁天遗乞分菊种复用前韵
作者：彭孙贻
朝代：明
体裁：七言律诗

续骚应自愧名家，又向东篱乞种花。从此落英期未采，讵烦贳酒作交赊。长镵老圃分秋色，布帽清霜惜鬓华。短句吟成还自和，木兰风动有栖鸦。
从岳隐君乞得壶卢十头赋谢
作者：彭孙贻
朝代：明
体裁：古风

彭郎家贫落魄久，壁有空囊室无妇。儿痴女病不复言，割取断壶自沽酒。隐君种瓠鸳渚头，累累引蔓同牵牛。风棚夜聚络纬语，露咮晨抱螳螂游。萚冠佩带时一出，疑是采药长桑流。当时择婿沔上士，愧我赁舂翻独处。滑稽长诮无口匏，隐语谁知苦叶字。从公乞得形各殊，长者拥肿短侏儒。刳为樽勺无不有，摩挲自笑狂欢呼。巳拚身为五石瓠，何望人惠千金壶。忆昔鄂君绣被俱，春流共听提胡卢。而今子影无与娱，匏瓜巳系东篱枯。丈人犹爱屋上乌，赠我何啻万木奴。若遇陆机更相询，东吴长柄近有无。
从徐元上乞硖石山泥·其一
作者：彭孙贻
朝代：明
体裁：五言绝句

双峰君到后，山色为君开。朱土春来润，畚泥带雨回。
从徐元上乞硖石山泥·其二
作者：彭孙贻
朝代：明
体裁：五言绝句

种兰栽绮石，膏润绿苗肥。乞取东山土，和云斸紫微。
从邻老乞罂粟花不得戏拈
作者：彭孙贻
朝代：明
体裁：古风

南邻千瓣好罂粟，粲烂宫锦披明霞。主人好事客踵至，吃书埭溪谷雨茶。可怜偷摘半邻女，大髻小鬟红满髽。我亦爱花常闯户，每逢婢骂嗔双鸦。今年脚气发颇早，欲行已踬黏壁蜗。好花时候苦兀坐，惟有瓶卉横窗纱。恨无隙地种此物，时向邻翁为乞花。此翁惜花吝我乞，敲篱竹影空纷拿。无花可采还一笑，闭门格格喧邻蛙。
从雪公乞花
作者：彭孙贻
朝代：明
体裁：七言绝句

一棹新秋破晓霞，维舟重叩朗公家。点茶相对无馀语，笑指维那为乞花。
以九日秦山诗寄嗣徽女弟于海昌并用前韵
作者：彭孙贻
朝代：明
体裁：七言律诗

别路云飞思更衔，海山萦眺怅巉巉。宁誇群从名相亚，端让回文巧自芟。黛笔仿笺寒砑茧，红笺选字细题衫。深惭绮丽非明远，雷峡书成好寄缄。
以九日秦山诗寄海昌女弟仍用前韵
作者：彭孙贻
朝代：明
体裁：七言律诗

揽胜名山亦偶然，独怜新咏斗云烟。非关举室携桓景，念尔能贤事鲍宣。小婢拾钗频缓鞚，野桥顾影笑垂鞭。回身时整双倭鬌，恐作新妆坠马传。
仲木携示仇英所画文姬出塞图卷
作者：彭孙贻
朝代：明
体裁：古风

近代画手推仇英，雕抉毫釐动至精。时人贵古轻近代，破缣毛楮徒纵横。岂无开元以前迹，绢素既朽凋神情。钱唐惟师戴文进，不与实甫相争衡。春城落日见吴子，袖携一卷荒园里。风窗坠叶开横幅，眉发微茫映长几。坐看毫末成惨淡，未觉丹青出神理。胡笳少女留黄绢，入眼穹庐在庭院。羊马明驼千百蹄，白草荒荒集飞霰。淹详人物莹茧丝，恢瑰谲怪穷殊变。文姬清泪落胡髯，汉使驱车指归雁。空堂掩几风凄凄，城角哀笳起悲咽。只今戎马填郊关，六朝粉黛葬江山。宫花千枝抱犬马，峨峨双辫摇朱颜。燕支未夺胡女色，毛节谁赎蛾眉还。空馀绘事湿目眦，老眼清泗殷斑斑。掩图兀坐云脚暝，庭竹万个啼烟鬟。
仲木期访叔大父季亲隐君揽芳轩索茗饮依韵二首·其一
作者：彭孙贻
朝代：明
体裁：七言律诗

相如病渴非关酒，茗战宁须让举觞。梅雨一炉鸣涧雪，蛮童三角守寒枪。茅亭注易身名澹，荷院论诗字句香。君但能来同七碗，松风白日话偏长。
仲木期访叔大父季亲隐君揽芳轩索茗饮依韵二首·其二
作者：彭孙贻
朝代：明
体裁：七言律诗

高枕风林厌挂瓢，园丁莫惜取泉遥。种鱼盆小寒初汲，烧叶炉香暑易消。兵火残书娱永曰，渔樵遗逸话先朝。谈深不觉瓶三沸，竹韵茶声斗阮箫。
仲木移家入邑
作者：彭孙贻
朝代：明
体裁：七言律诗

沟水门前西复东，惊巢又见鹊移丛。重携破研添行李，止辨斋厨似梵宫。避客独眠山郭里，寻诗时踏寺烟中。闭门万事容高枕，野雉宁愁再入笼。
任丘桃
作者：彭孙贻
朝代：明
体裁：五言律诗

山桃魁众实，小者尚如拳。但啖休怀核，为豪胜得仙。儿偷须莫问，士杀觉犹贤。愿作任丘长，千林种满前。
企喻歌
作者：彭孙贻
朝代：明
体裁：乐府曲辞

重铠双兜牟，雄儿赌身命。刀前拜弟兄，一心不一姓。野火烧着天，野鸭自涂泥。十旬九不饭，射得丫角麋。长弓鹿角张，羽箭大于檐。死作残髑髅，不为野狸啖。男儿刀瘢满，老父莫相怜。我有翁老时，翁无我少年。
伏枕
作者：彭孙贻
朝代：明
体裁：七言绝句

午眠初起柳阴斜，落日三三两两鸦。孤负故人连夜约，包坟携酒看梅花。
伏虎亭
作者：彭孙贻
朝代：明
体裁：五言律诗

伏虎空亭在，名僧道出群。放生朝水族，护法有山君。藓石斑长卧，霜天啸或闻。偶来惊久憩，风叶自纷纷。
会嵇山
作者：彭孙贻
朝代：明
体裁：五言律诗

为访名山至，山游雨亦灵。伏犀苔石怒，残鲙涧鱼腥。野葛萦空井，寒花冻石瓶。披图访遗迹，行箧有桑经。
会稽杂咏七首·其一
作者：彭孙贻
朝代：明
体裁：古风

夫差坐吞越，易于弋黄爵。石室一钳徒，乌喙啄溲恶。昼寝姑苏台，俯瞰无馀郭。鮧皮沉伍牙，夷光舞绡幕。雷精鹭鼓喧，蛇门气销铄。嵇山生苦竹，夜月翻山鹊。女阳亭北望，江白石凿凿。属镂剑已亡，种山狗不咋。草荒越王宫，野葛蔓寒壑。君子六千人，今尽为猿鹤。
会稽杂咏七首·其七
作者：彭孙贻
朝代：明
体裁：古风

白雪下高岭，千峰互绸缪。青山戴逵宅，剡水东北流。鼓琴动众响，山水俱悠悠。长啸倚茂林，风流怀子猷。雪夜理孤棹，乘兴归扁舟。我行岁云暮，雨雪滞离忧。萧寺聊寄踪，无竹焉能留。买山倘有期，相从步岩幽。
会稽杂咏七首·其三
作者：彭孙贻
朝代：明
体裁：古风

金风吹泥马，千里吴山雾。六陵翁仲泣，王气悲非故。桥山护剑舄，蜕骨龙髯驻。玉碗出人间，漆灯灭秋露。百年忠义心，天地留韦布。石麒麟卧沙，铜驼成棘路。幽梓已消亡，千古冬青树。
会稽杂咏七首·其二
作者：彭孙贻
朝代：明
体裁：古风

祖龙没泗鼎，望气东南游。属车五丈旗，日月悬九斿。行谣仙真人，后乘载箜篌。浮江下钱唐，波恶不容舟。望祭大禹祠，远可见之罘。勤铭李斯手，功德侈千秋。东去射大鲛，山鬼遮马头。万乘若云屯，千骑咽山丘。焉知道傍客，目已无嬴刘。
会稽杂咏七首·其五
作者：彭孙贻
朝代：明
体裁：古风

贺监脱金貂，白衣入酒肆。把臂商仙人，钓鳌东海去。尺书上天子，乞汝鉴湖地。黄冠归故乡，四明日沉醉。伊人不可作，唐松森古翠。鸟下千秋观，萧条见山寺。
会稽杂咏七首·其六
作者：彭孙贻
朝代：明
体裁：古风

谢公携伎去，高卧东山云。閒从誓墓客，曲水弄鹅群。深洞蔷薇发，朱明首荣芬。青松拂高麈，风流疑对君。何当揖支许，登眺共斜曛。
会稽杂咏七首·其四
作者：彭孙贻
朝代：明
体裁：古风

严助衣短衣，西游谒汉帝。日赐千黄金，笔札数承制。乞郡守会稽，衣锦游乡遂。驷马络生光，长令亲拥彗。天子远赐书，再拜呼万岁。君厌承明庐，郡吏久留滞。间者闻问阔，还朝奉会计。太守采传归，观者轧舆隶。今来何赫奕，昔贫困友婿。
伯旃以诗见谢依韵詶之
作者：彭孙贻
朝代：明
体裁：七言律诗

詶对花神尽列仙，閒情丽句两相牵。踏歌春色油油遍，骂座风流醋醋传。砑茧肪凝莹纸润，乳桃榨熟捲波乾。琅玕不敌蜻蛉帽，摛指才名让半千。
伯旃仲木过小斋留酌
作者：彭孙贻
朝代：明
体裁：七言律诗

异姓埙篪在艺林，屋梁落月每沾衾。行藏翻为论文贱，心事还从纵酒深。辟暑荷花盈丈室，剧谈蕉影过分阴。酣馀忽动穷途泪，此后金风不忍吟。
佛手柑
作者：彭孙贻
朝代：明
体裁：五言律诗

闽甘来绝徼，霜掌削千峰。度岭疑传印，拈花已树宗。色香空触发，圣果泯形容。馋吻徒知渴，金支泼茗浓。
佛手柑·其一
作者：彭孙贻
朝代：明
体裁：七言律诗

佳实传柑下禁门，闽鲜恰喜到江村。拈来初果惟金色，授记兜罗忆奈园。真谛骈枝原不二，妙香一指了忘言。听鹂斗酒无消息，参得诗禅印乳源。
佛手柑·其二
作者：彭孙贻
朝代：明
体裁：七言律诗

闽粤霜黄入贡迟，赐来元夕近臣知。金天仙掌寒同削，鸟爪麻姑擘自疑。鼻观先参香触发，指轮久印蜜多时。维摩病榻非清苦，设供堪分啖辟支。
佛桑
作者：彭孙贻
朝代：明
体裁：七言律诗

粤雾闽烟洗瘴乡，不教容色损炎方。清晖欲冠英韶粉，红艳宁侵岛屿霜。委露因风悲弱槿，洧盘浴日倚扶桑。南中谁道元无佛，异卉閒花丽太阳。
佛见笑
作者：彭孙贻
朝代：明
体裁：七言律诗

名花含态占春酣，欢喜长宜傍佛龛。优钵此时应解语，破颜若个可同参。飞空散去频回靥，游戏拈来亦带憨。移种东林过溪处，不须对影已成三。
佛阁晚眺
作者：彭孙贻
朝代：明
体裁：五言律诗

寻秋无远近，开院共凭楼。断雁一声晚，有人相对愁。山风翻瓦雀，海影落檐沟。送目忽千里，白云天尽头。
依韵酬百旃
作者：彭孙贻
朝代：明
体裁：七言律诗

皂帽支离岂足叹，旧时车笠可曾寒。空山伴侣莺相侍，胡蝶身名梦己残。鸡黍故人多宿草，桃花此去各渔竿。从君努力藏名姓，马首无烦短刺干。
侠客行三首·其一
作者：彭孙贻
朝代：明
体裁：七言绝句

千金买剑五陵游，赌命轻身借报雠。夜半早霜人迹绝，吴钩如月月如钩。
侠客行三首·其三
作者：彭孙贻
朝代：明
体裁：七言绝句

生平然诺重金樽，不受贫交说报恩。遇客道逢倾十万，携家相谢不开门。
侠客行三首·其二
作者：彭孙贻
朝代：明
体裁：七言绝句

笮马蒲桃乳正肥，金鞭每与客同归。满堂朱履皆豪俊，上客衡门一布衣。
信弦弟栽菊八十本皆远购异种夏旱课山童溉灌甚勤菊成以事北上座客分散其花皆尽殆无一枝对庭下菊因怀信弦
作者：彭孙贻
朝代：明
体裁：古风

陶公卧柴桑，栽菊满庭牖。岂以篱下花，易此粟五斗。浮名累物役，微禄滋多口。势去通侯冷，时来故人厚。以兹石隐流，圭组惟掉首。郁郁拒霜姿，宁与朝荣偶。独酌坐素秋，清樽庶无负。
倒押骏孙寄调十绝句寄调骏孙·其一
作者：彭孙贻
朝代：明
体裁：七言绝句

天涯岁尽只残灯，烟月扬州思不胜。试问还家连夕梦，空床夜夜到还曾。
倒押骏孙寄调十绝句寄调骏孙·其七
作者：彭孙贻
朝代：明
体裁：七言绝句

通籍金闺画省郎，逐臣宁复恨如簧。青衫不向天涯湿，暂醉佳人锦瑟傍。
倒押骏孙寄调十绝句寄调骏孙·其三
作者：彭孙贻
朝代：明
体裁：七言绝句

醉入吴姬酒肆来，野花偏逐马蹄开。馆娃春色深如许，莫过西施旧舞台。
倒押骏孙寄调十绝句寄调骏孙·其九
作者：彭孙贻
朝代：明
体裁：七言绝句

名园客邸拥飞觞，品水泉分陆羽汤。到处春游定回首，横塘日暮浴鸳鸯。
倒押骏孙寄调十绝句寄调骏孙·其二
作者：彭孙贻
朝代：明
体裁：七言绝句

惆怅机中织锦人，流黄捣尽已经春。不将芳草伤心碧，博取宫花刺眼新。
倒押骏孙寄调十绝句寄调骏孙·其五
作者：彭孙贻
朝代：明
体裁：七言绝句

二八妖姬舞柘枝，当垆留客下青旗。闺中只是空相恼，锦字缄情雁去迟。
倒押骏孙寄调十绝句寄调骏孙·其八
作者：彭孙贻
朝代：明
体裁：七言绝句

娄江东望草青青，白浪黏天接洞庭。料得乡心何处切，北窗花影冷银屏。
倒押骏孙寄调十绝句寄调骏孙·其六
作者：彭孙贻
朝代：明
体裁：七言绝句

燕山雪后倦游人，又见江南柳色新。红袖殷勤别时泪，不堪重洒客衣尘。
倒押骏孙寄调十绝句寄调骏孙·其十
作者：彭孙贻
朝代：明
体裁：七言绝句

花鸟春愁异去年，璅窗望断玉婵娟。君家闺阁犹年少，浪向人间问可怜。
倒押骏孙寄调十绝句寄调骏孙·其四
作者：彭孙贻
朝代：明
体裁：七言绝句

二月宫莺三月花，年年裘马客京华。无端杜宇催归早，非是狂夫不忆家。
偕朱崔二子登丰山问避兵处
作者：彭孙贻
朝代：明
体裁：五言律诗

秋阴生四野，山色郁相望。一水沿溪入，群松带雨长。荆榛隐烟火，花药绕茅堂。尚畏云峰浅，寻源共夕阳。
偶作
作者：彭孙贻
朝代：明
体裁：七言绝句

水殿骊山浴未乾，渔阳鼙鼓入长安。燕京闻道明驼发，又向温泉赐合欢。
偶作
作者：彭孙贻
朝代：明
体裁：七言绝句

草就凌云赋巳行，无烦怀刺谒公卿。长安年少多轻薄，纵有交游不借名。
偶作四首·其一
作者：彭孙贻
朝代：明
体裁：古风

卧疴偶居内，百忧相煎蹙。嗜睡瞋啼鸟，畏喧远童仆。微雨打梨花，经月废栉沐。断饮疏洒人，箕踞啖笋菽。昨秋年谷俭，亩收不盈斛。晋楚盗如毛，未闻奏平复。军兴更加税，卖儿多道哭。饿骸仆路衢，爵啄死人肉。荒荒豺虎横，夜眠不能熟。
偶作四首·其三
作者：彭孙贻
朝代：明
体裁：古风

岑寂苦畏嚣，病与愁相友。闭目理枯坐，匡床不舒肘。素书束梁上，恐以劳心手。山妻未解意，申申詈偏诟。有儿惧读书，好弄挈瓶缶。幼女能学拜，十日九蓬首。其小者可怜，牵衣绕床走。家贫未能奋，衣食累父母。念此五情震，焉能守蓬牖。
偶作四首·其二
作者：彭孙贻
朝代：明
体裁：古风

爱此间庭幽，移床就花影。苍苍古瓦绿，衣桁驾红杏。春风吹好怀，浓睡得寒醒。添衣拂林坐，松竹对孤冷。小酌携榼壶，微酣舄鸣警。以兹怡远情，洁焉抱高秉。
偶作四首·其四
作者：彭孙贻
朝代：明
体裁：古风

晨起初盥漱，独坐前轩楹。鸟雀悦曙景，林端弄春声。心无荣物慕，淡永得高情。忽念蓬茅质，谭道友躬耕。沧海叹横流，尘坱何时平。閒居愧独乐，聊以安吾生。凭高常北望，慷慨顿长缨。
偶成
作者：彭孙贻
朝代：明
体裁：五言绝句

山童负薪去，未归日已午。自起拾枯松，烹茶煮春雨。
偶成
作者：彭孙贻
朝代：明
体裁：五言律诗

枯枕眠孤竹，寒心似款冬。纳凉开北牖，问疾叩南宗。鸡实抛秋色，菱丝钓病容。火云占不雨，愁对石田农。
偶成
作者：彭孙贻
朝代：明
体裁：七言律诗

浇闷支楹煮雨前，湿薪压雨不成烟。荒台鸟迹观书下，穷巷鸡声避地偏。榆火春寒烧旧草，柴门屐响送新篇。千村桃杏空相侍，输尽东风与蜀鹃。
偶成
作者：彭孙贻
朝代：明
体裁：七言绝句

秋阴夜抱桂花眠，残梦沾衣薄似烟。睡起闺人占喜色，蛛丝飞挂玉钩前。
偶见
作者：彭孙贻
朝代：明
体裁：七言绝句

五岭高高上接天，关山戎马已经年。南方流落无消息，愁见街头永历钱。
偶见
作者：彭孙贻
朝代：明
体裁：五言绝句

空庭俱落木，独有款冬花。伴此山窗静，霜天月正华。
偶述
作者：彭孙贻
朝代：明
体裁：古风

诞维熹庙末，孽竖群跳踼。维里穆高居，端冕以垂纩。妇寺衔国命，诤臣死椎榜。神都啸狐鼠，白日风霾涨。鼎成龙上升，腐鼠气凋丧。今皇握太阿，魁柄无旁向。大怼伏斧锧，妖么经亭桁。罪人赫斯得，其党尽流放。一雪四海偾，国典亦云畅。我皇诚英武，超迈三五上。太史侍讲筵，平台召卿相。黄扉无留旨，明断靡不仰。迩者诸臣工，负国洵无状。鬻爵辇金钱，藐不畏官谤。守令朘民膏，吸之甘醢酱。关中群盗起，饥民走芒砀。兼之以岁凶，不雨天旱亢。在彼泗上役，二陵恸残创。逡巡六月期，未克奏平荡。侧闻台阁论，谋国何踉蹡。所争止党同，排击无乃横。圣明烛朋比，尽谓其言诳。拔彼上书者，置之天垣傍。岩六不羁士，人咸畜非望。挝鼓叫天阊，摩牙摇唇吭。无何胡马入，蔽天起尘坱。遇于束鹿野，我师与打仗。大星落幕府，陨我国威壮。历下山嵯峨，血流溅坌荡。呜呼悯贤王，被难同国殇。敕下募诸军，司农计惆怅。公私迹如扫，储己空大仓。帝宠观军容，锡马反弓韔。中尉握虎符，奴隶使诸将。其军尽剽略，犹纵万虎狼。下马破壁入，卤不留瓮盎。志妇缢后梁，否则被淫掠。夜闻边马嘶，去若鸟他向。斩级尽居人，模糊首功账。朝奏夕论功，封驳何敢抗。幸彼同野鹰，饱即自飞飏。江南民力竭，蹙蹙愁沸汤。稍喜禾麦熟，暂缓沟壑葬。不轨伏莽间，旦夕思走圹。况此骄悍卒，哗必千夫唱。世事如乱麻，忧惧何可量。三年戍泗军，犹未罢乘障。前车辙既覆，当事奚相忘。北寺党祸深，南牙乱萌酿。如天社稷福，臣虑诚过当。虎林吴山青，高牙新画帐。监司迎马首，大珰理兵饷。偶闻辍耕者，耳语叹悽怆。
偶闻·其一
作者：彭孙贻
朝代：明
体裁：五言绝句

侵晓开帘出，杨花点粥縻。东风吹不住，乞食坐弹丝。
偶闻·其二
作者：彭孙贻
朝代：明
体裁：五言绝句

小阁凭阑望，春风叫纸鸢。杏花寒食雨，冷落卖饧天。
偶集
作者：彭孙贻
朝代：明
体裁：五言律诗

偶来成一笑，命酒得三升。春懒宜人傲，钟寒觉雨增。鸡声摇薄醉，花影阂疏灯。痛饮怜身事，冥冥去鸟能。
偶集·其一
作者：彭孙贻
朝代：明
体裁：五言律诗

偶来成一笑，命酒得三升。春懒宜人傲，钟寒觉两增。鸡声摇簿醉，花影阂疏灯。痛饮怜身事，冥冥去鸟能。
偶集·其二
作者：彭孙贻
朝代：明
体裁：五言律诗

空尊移夜景，迟月过天街。战斗山川苦，烟花逆旅怀。残莺辞谷雨，春色倦芒鞋。暂此淹留意，寻红下绿阶。
储潭
作者：彭孙贻
朝代：明
体裁：七言绝句

离家三月到虔南，又见吴霜落晓簪。听尽鹧鸪行不得，伤心秋色满储潭。
僧鞋菊
作者：彭孙贻
朝代：明
体裁：七言律诗

空斋人迹断蒿莱，行脚何因缀绿苔。坠蕊独归葱岭去，飞英三过虎溪来。双趺朵朵承磐石，高足翩翩傍大梅。从此草鞋钱不费，东篱霜色为公开。
儿童编竹为龙中藏列炬戏占十一韵
作者：彭孙贻
朝代：明
体裁：五言排律

星桥晴起蛰，苍宿夜司辰。似探骊龙室，真游角木津。綵云虹外捲，朱鬣雨中新。衔烛光偏照，编茅驭有神。鳌峰堪并驾，蜃市不扬尘。坐抉青虬去，惊流大火频。才郎羡烧尾，壮士喜攀鳞。元礼门空峻，僧繇壁已贫。相逢弄珠女，不见射鲛人。蠖伏关飞动，泥蟠耀隐沦。巴蛇今欲断，赤帝入咸秦。
允光为其友徐君乞诗赋赠
作者：彭孙贻
朝代：明
体裁：七言律诗

幽居泉石独相亲，万事浮云傍角巾。早岁种松鳞渐老，经年谢客径无尘。青山一榻悬高士，白日千觞中圣人。我友严光君所识，钓竿曾与共垂纶。
元夕前一日侍大人邀胡孝辕德州姚孟承山人小集得文字
作者：彭孙贻
朝代：明
体裁：七言律诗

张镫高馆漏稀闻，萝薜簪缨对隐君。照席何人怀似月，生风四座客如云。刻残银烛催花落，禁启金吾识夜分。尽醉莫教愁坠舄，尚容进履挹馀芬。
元夕卧病丰溪作
作者：彭孙贻
朝代：明
体裁：五言排律

元夕羁栖度，丰溪暮色凝。微霜梅未发，启户月初升。野烧田蚕火，虚堂藻井冰。愁多病儿女，地僻简宾朋。药里妨高枕，舟移碍解凌。人烟寒聚落，星斗覆沟塍。不寐惊频起，前轩坐再凭。老亲知健否，归思浩难胜。林籁喧丝竹，云华蔚綵缯。身名谙寂寞，世态羡飞腾。圭窦悬金镜，天街耿玉绳。遥怜故园夜，罗绮照春灯。
元夕友人招饮城北小园
作者：彭孙贻
朝代：明
体裁：七言律诗

四山月出炤觚棱，良夜清欢酒一升。竹叶银船詶胜友，梅花古磬访名僧。春游远思常如醉，俭岁荒城早罢灯。惟有小园忘世乱，琅玕千个绿鬅鬙。
元夕后一日世父置酒斋中邀诸名胜燕集分赋攀字
作者：彭孙贻
朝代：明
体裁：七言律诗

檐花细雨自阑珊，月暗严城夜不关。灯市尚留元夕后，酒星偏近少微间。词人列坐依金谷，醉客临风想玉山。末座尚容狂小阮，竹林高会几追攀。
元夕无月
作者：彭孙贻
朝代：明
体裁：七言律诗

忆昔春宵乐未央，管弦十里咽平康。莺花不识新正朔，风月还存旧草堂。满地烽烟连雨雪，几家灯火照流亡。却怜羯鼓多羌部，高髻军中斗晚妆。
元夕无月
作者：彭孙贻
朝代：明
体裁：七言律诗

海天漫漫太阴凝，正苦霪霖黯郁蒸。一点远传江上火，千燐自放雨中灯。不堪春入吟魂瘦，翻觉愁随酒量增。纵使月轮依旧好，悲笳凄咽断寒冰。
元夕独坐偶成
作者：彭孙贻
朝代：明
体裁：七言绝句

春宵烟月满林垌，羯鼓笙歌夜不停。唯有高斋高卧客，垆香独对读书灯。
元夕观徐氏小鬟试舞呈徐江夏
作者：彭孙贻
朝代：明
体裁：五言排律

良夜淹银烛，清歌发绮丛。早莺娇自啭，乳燕语逾工。试舞初移席，惊尘不受风。灯前翻袖影，帘外印苔踪。敛态看条脱，低鬟护守宫。十千桑落后，三五月明中。曲尽花俱发，春回雪正融。还应输彼美，城北有徐公。
元对轩黄牡丹次韵
作者：彭孙贻
朝代：明
体裁：七言律诗

姚黄何处有名花，可是铜台吐异葩。万蕊蜂王空弄色，六朝金粉更谁家。柘枝影合帘前舞，缃绮春分幛里纱。正喜鹅儿新酿熟，听鹂斗酒莫教赊。
元日
作者：彭孙贻
朝代：明
体裁：五言律诗

苦雾庭阴白，虚窗木叶乾。年华清镜改，天地战场看。短烛消残史，空樽饯薄寒。不因堂上祝，宁忍强扶冠。
元日酹从吾处士墓
作者：彭孙贻
朝代：明
体裁：五言律诗

夫子真前哲，同时见古人。青山昔贤宅，白首石萝春。花月两湖老，轩车一巷贫。姚江东渡处，百里指迷津。
元日雨中闭门同渭臣正仲二弟三人共酌得十六韵
作者：彭孙贻
朝代：明
体裁：五言排律

轻阴翳元日，淫雨冷朝晖。童稚新袍湿，庭阶旧卉腓。到门张负少，通刺弥衡稀。脱帽惟轰饮，呼卢动掩扉。醉吟增激烈，佳思惜芳菲。豪态千金贱，人情万事非。催科嗟虎翼，贫病泣牛衣。垂老甘头责，相逢任腹诽。此心多扼腕，遇物漫脂韦。百舌谗何巧，孤弦识者希。且须湛曲糵，莫复畏□饥。沧海添杯满，丘陵累胾肥。催花喧社鼓，剪胜污春旂。谁更呵中圣，宁愁犯少微。击壶忘败缺，禦霰失严威。对榻还堪卧，无言缓缓归。
元旦后一日
作者：彭孙贻
朝代：明
体裁：七言律诗

掩关竟日无人来，快与欢伯倾三杯。閒课儿童扫馀雪，更就篱落扶欹梅。呼卢胜采代瓦卜，敲韵灯花飞烛灰。好风为我入帘幕，悠然竹下茅堂开。
元旦咏烛花
作者：彭孙贻
朝代：明
体裁：七言律诗

银蜡低垂双凤皇，条风不动绛枝长。燄分江令毫端吐，影照隋宫剪处香。藻思兰膏污翠钿，艳情罗绮暗高堂。人间昨夜多同梦，喜摘青煤赠阮郎。
元旦次钱司李真长韵
作者：彭孙贻
朝代：明
体裁：七言律诗

斗室如巢雪满窝，竹中小径客谁过。荆榛郡邑吹寒雨，南北春风断大河。樵采渐稀生计少，江山全入战场多。暗惊衣带非前制，野服无惭旧薜萝。
元旦雨中
作者：彭孙贻
朝代：明
体裁：七言绝句

海雨萧萧白鸟飞，海红花瘦水仙肥。非关避客无人问，久巳门前半刺稀。
元次旦次许山人云公韵
作者：彭孙贻
朝代：明
体裁：七言律诗

元曰微阴未觉春，好风为扫陌头尘。山童拾叶供茶灶，野衲寻诗到水滨。不废应詶惟韵友，尚耽笔石亦劳人。周妻何肉俱为累，拟逐黄冠访季真。
元览斋丹桂下产紫芝一本茎高盈尺秀出芳草间喜而得句
作者：彭孙贻
朝代：明
体裁：七言律诗

萧斋秋色正纷纶，灵草葳蕤吐绿茵。喜见小山招隐客，同携甪里避秦人。彤云偃盖低初住，玉露金茎濯更新。何事沅湘问空谷，阶前三秀自相亲。
先侍御手植牡丹二本于松桂下今松桂成阴牡丹零落殆尽感赋百字示骏孙
作者：彭孙贻
朝代：明
体裁：五言排律

一从柱史去，寂寂对花神。松桂轻阴合，苔莓古径新。药栏萦蝶少，画鼓坏床贫。旧壁蛛侵字，虚墙燕掠尘。飘零浣花叟，孤负洛阳春。南国多才子，东山罢众宾。烛来庭似月，簪却鬓如银。谷雨红争堕，柴门晚负薪。大夫犹有赋，招隐更无人。何处寻姚魏，乌衣整角巾。
先大夫旧时部曲毛熊诸人俱遁迹山中赋诗招之
作者：彭孙贻
朝代：明
体裁：七言律诗

郁孤台下起黄尘，部曲飘零瘴海滨。老马悲鸣神骏瘦，宝刀新卖侠儿贫。长安铜狄空辞汉，松下毛民半避秦。试问平原旧宾客，只今谁是报恩人。
兖东杂诗·其一
作者：彭孙贻
朝代：明
体裁：五言律诗

淮阴西北望，平野日昏黄。千里无青草，悲风止白杨。地环齐鲁阔，山控岱恒长。纵有还家梦，应迟到故乡。
兖东杂诗·其三
作者：彭孙贻
朝代：明
体裁：五言律诗

蕞尔邹滕邑，遗风古俗存。不毛多瘠土，蒿目断中原。梨枣垂官道，牛羊卧郭门。三驺同晚食，野薤足盘飧。
兖东杂诗·其二
作者：彭孙贻
朝代：明
体裁：五言律诗

沭阳驱马道，灌莽接萑蒿。赤日长河紫，青天野雁高。风尘随寇盗，轻侠少贤豪。云树庭帷近，宁知客思劳。
兖东杂诗·其四
作者：彭孙贻
朝代：明
体裁：五言律诗

驱马大河北，萧萧鸣雁悲。黄尘肥子国，碧落女郎祠。齐妇廮垂项，胡僧雪覆眉。蹇驴休踯躅，茅舍有青旗。
入南宫道院
作者：彭孙贻
朝代：明
体裁：五言律诗

晨行入古雾，幽径过琳宫。得句人烟外，开门坠叶中。茶烟文火细，啄木禹符工。叹息劳尘事，无因访八公。
入天竺自栖霞岭步归
作者：彭孙贻
朝代：明
体裁：古风

步予岩之阿，山深宿云卷。万木成秋冬，乱泉奏琴阮。古寺居幽岑，疏钟抱回巘。山茅滚虎迹，竹鸡啼墓阪。我情已閒娟，野花能燕婉。散发荫石苔，烹茗支雪甗。遂与林壑亲，不怯前途晚。群峰一何长，费我屐齿远。累坐日己移，偶眠聊自偃。去山如怅别，将行复缱绻。烟峦代糇粮，夕归尚忘饭。
入栖霞寺
作者：彭孙贻
朝代：明
体裁：五言律诗

寻幽入古寺，松竹乱岩扉。迟日山光静，高天夕气微。澄潭宿花影，清磬出烟霏。欲向中峰住，閒云去不归。
入禾风阻不得达小舟野宿船屋下
作者：彭孙贻
朝代：明
体裁：古风

大风吹地成虎嗥，白波连山翻怒涛。云昏月黑雨不已，点点江花湿缊袍。舣舟贴岸望邻火，柴篱深掩空呼号。野夫拒扉戟手詈，不见群盗今如毛。仆夫巽辞公无怒，乞火为爨支饥枵。就檐煮糜漉脱粟，硬若白石鸣琳璈。饭罢低蓬入船屋，纬萧壁败惟索绹。七人共舟刚八尺，拳曲轵膝难横尻。倚舷身警天地侧，拥絮梦�关河高。羁人不寐头半白，惊觉霜霰生寒皋。呼童鼓棹破烟去，为汝倾囊沽浊醪。
入禾风阻不得达小舟野宿船屋下
作者：彭孙贻
朝代：明
体裁：古风

大风吹地成虎嗥，白波连山翻怒涛。云昏月黑雨不已，点点江花湿缊袍。舣舟贴岸望邻火，柴篱深掩空呼号。野夫拒扉戟手詈，不见群盗今如毛。仆夫巽辞公无怒，乞火为爨支饥枵。就檐煮糜漉脱粟，硬若白石鸣琳璈。饭罢低蓬入船屋，纬萧壁败惟索绹。七人共舟刚八尺，拳曲轵膝难横尻。倚舷身警天地侧，拥絮梦𡒦关河高。羁人不寐头半白，惊觉霜霰生寒皋。呼童鼓棹破烟去，为汝倾囊沽浊醪。
八仙
作者：彭孙贻
朝代：明
体裁：七言律诗

瑶坛星月路潭潭，谪籍初分下草庵。隺氅临风时聚散，流铃坠露夜䰐鬖。七贤照座谁虚席，九老催花有剩簪。端让金荃才思捷，八叉折作韵筹探。
八哥
作者：彭孙贻
朝代：明
体裁：五言绝句

侵晓披头出，临窗教八哥。唐诗吟未会，一句只弥陀。
八月十五夜雨
作者：彭孙贻
朝代：明
体裁：五言律诗

风露浩然白，满庭秋气中。云归收宿雨，月出隐疏桐。河汉一时没，关山此夜同。羁人心历历，深坐数征鸿。
八月十八日雨后观潮
作者：彭孙贻
朝代：明
体裁：五言律诗

高城延晚色，野眺俯林坰。孤月随潮上，遥山隔海青。秋声摇万物，积气掩空冥。为问观涛者，何人赋北溟。
公无渡河
作者：彭孙贻
朝代：明
体裁：古风

浔阳江浒，巨鱼百尺。江何嵯峨，鱼所窟宅。鲟鱼觜头多估客，朝上浔阳，暮下岳阳。高樯巨艑，吴鹾雪霜。力田万顷，不如服商。扬子东来波浪恶，五两迎风乌毕膊。公无渡河公更作，明朝北风大于昨。北风打舶，鱼毙山立。长鲛腊人，欲献江伯。仰天呼号，虾䱉㗲啧。公无渡河，公渡河，横江估客何其多。
公静招饮席上赠歌者贺葸兼恼公静二首·其一
作者：彭孙贻
朝代：明
体裁：七言律诗

烟月空濛望不分，轻舟细语湿兰芬。非关抱玉梅花暖，别有沾衣麝气薰。五夜寒鸡摇软梦，两高横黛彷秋云。小姑可就彭郎宿，剪取潇湘十幅裙。
公静招饮席上赠歌者贺葸兼恼公静二首·其二
作者：彭孙贻
朝代：明
体裁：七言律诗

残星点点坠明珰，玳枕知寒夜有霜。却悔酒情浮白浅，应闻花阵落红香。秋千罥索游缰缓，尺八吹烟手语凉。遮莫灯前人不见，暗教蝶粉惹姚黄。
六月十二日初度感吟
作者：彭孙贻
朝代：明
体裁：七言律诗

愁病相兼易白头，早年遂使鬓成秋。空令万卷深相负，岂谓馀生乱未休。多难自伤诗句婉，故人时溷博徒游。三生公案应参就，蝶枕鸡窗好唱詶。
六月十二日叹
作者：彭孙贻
朝代：明
体裁：七言律诗

穷年岁月老潜夫，意气西风强共扶。白石棋残惊世变，青山琴响觉音孤。鲛人涕泪言愁久，蝴蝶功名入梦无。我自悲歌入林去，何烦野鸟劝提壶。
六百丈
作者：彭孙贻
朝代：明
体裁：五言绝句

寒江深几许，应未抵愁长。西风吹不断，缭绕下浔阳。
六贤祠
作者：彭孙贻
朝代：明
体裁：五言律诗

落日空林上，荒祠拜昔贤。高风辉竹石，清供受云烟。山水名应澹，文章骨已仙。友朋同此意，怀古夕阳前。
兰亭行
作者：彭孙贻
朝代：明
体裁：古风

荒莺眠柳千岩春，古篁丛露寒烟新。废亭水香流晋月，永和苔字摇青发。空山踏屐怀酒贤，卫娘弟子黄庭仙。龙爪临波涂侧理，誓墓归来祓春水。春波委蛇通宛委，若邪溪明缥兰美。蔷薇洞客百屐来，蕙风吹绿梅梁开。溪之曲泛流霞杯，五言掾醉玉未颓。剡溪笺乞十万枚，列坐斗咏飞觥催。主人风流雅缱绻，高丽蚕纸光银茧。千秋绝调归草圣，狸毫戏海群鸿展。我行荒亭日已斜，鸟迹满地纡春蛇。昭陵玉碗龙夜读，山鬼采漆添灯花。青山自青人已远，一片孤林被长坂。澄心塌得定武本，貌出风规意深稳。草肥真瘦天分寒，骏骨虽存神已损。
兰花·其一
作者：彭孙贻
朝代：明
体裁：七言律诗

孤芳清韵迥难攀，长共琴书静掩关。一日知音付流轸，十年幽梦落空山。相亲君子成同调，不见佳人怅别颜。寂寂怀芬虚自赏，沅湘千里白云间。
兰花·其三
作者：彭孙贻
朝代：明
体裁：七言律诗

紫茎绿叶满芳丛，几见秋来坠露红。长幸托根依绮石，偏宜转蕙有光风。冰壶一片心相寄，瑶草三山路未通。为约美人江上去，行吟同过澧沅东。
兰花·其二
作者：彭孙贻
朝代：明
体裁：七言律诗

薜萝衣带白纶巾，八室相看可结邻。已自握香称大国，能无搴秀托骚人。采芝不惮来空谷，脩禊长应忆暮春。一壑一丘堪独往，清时何惜老沉沦。
兵后弥望止烧痕烟雨楼独存水上
作者：彭孙贻
朝代：明
体裁：七言律诗

河抱孤城荡夕曛，柳塘新涨野桥分。烧痕过雨生晴绿，鹭阵冲寒破水云。烟树万家惟鸟雀，荆榛一郡罢耕耘。乱离不敢登楼赋，南陌残花草正薰。
兵起山中人不复得佳茗初致松萝喜而得句
作者：彭孙贻
朝代：明
体裁：七言律诗

人事萧条一倚阑，支硎自点小龙团。百花香和炉烟细，万绿浓添茗色寒。新注茶经祠陆羽，旧游江月照新安。春愁忽忽常如醉，一碗松风鲜箨冠。
兵途阻绝附营舟下洪都马驺厮养抵足卧肩脰轧砉成响·四夕
作者：彭孙贻
朝代：明
体裁：古风

兵马塞途行旅绝，附舟客子裘败裂。马驺厮养抵足眠，轧茁船舷腰欲折。身无仙骨砉响鸣，百节铿然碎环玦。江天早寒霜气高，白云絮絮生衣缬。呻吟病仆襆被单，伸手衾裯堆积铁。起看斗转三星横，永夜占风望箕舌。
再入西林
作者：彭孙贻
朝代：明
体裁：七言律诗

风急晴皋落野禽，葛巾又复入西林。白云难洗天涯恨，黄绮焉知避世心。哀梵惊寒摇墓草，疏钟过午改庭阴。多愁多向空王忏，烧尽名香寸寸深。
再占前句问仲木病
作者：彭孙贻
朝代：明
体裁：五言律诗

来病嗟君子，相如岂倦游。小楼残暑尽，高柳夕阳收。病里身名淡，閒中卉物幽。君看城市客，车马日悠悠。
再和五首·其一
作者：彭孙贻
朝代：明
体裁：七言绝句

清明时节雪飞花，红映钱唐小小家。可是朱颜易零落，更教靧面作铅华。
再和五首·其三
作者：彭孙贻
朝代：明
体裁：七言绝句

春深西子尽红妆，淡扫蛾眉一夜霜。却笑五湖游舫至，重施铅粉待仙郎。
再和五首·其二
作者：彭孙贻
朝代：明
体裁：七言绝句

禁烟湖上有寒灰，仙吏寻芳踏霰来。杯酒倘浇和靖墓，乱红猜作未残梅。
再和五首·其五
作者：彭孙贻
朝代：明
体裁：七言绝句

神仙散吏泛孤航，误入瑶池万树香。青女倘容分绛雪，不须月下捣玄霜。
再和五首·其四
作者：彭孙贻
朝代：明
体裁：七言绝句

艳艳绯英带雪飘，天台南望路非遥。胡麻仙女能相饷，油壁青骢未可招。
再和几亭光隐轩观梅
作者：彭孙贻
朝代：明
体裁：七言律诗

当年拥传下周京，休沐岩扉驷马鸣。丹壁尚藏封事草，青人不泯党人名。天寒冰雪催梅早，水抱廉贞绕墓清。珍重平泉题壁句，东风依旧满佳城。
再咏白海棠
作者：彭孙贻
朝代：明
体裁：七言律诗

一枝淡冶送轻寒，寒食芳郊雨后看。迟日游丝春更静，浣花深院雪偏残。神仙缥缈飞琼下，才子风流傅粉难。徔此韶光妒颜色，无人重倚玉阑干。
再寄仲木
作者：彭孙贻
朝代：明
体裁：七言律诗

一望神州总陆沉，尺书每到必沾襟。空山羊角如相许，片语鸿毛掷此心。志士悲歌冲鬓发，流人烽火讳家音。与君同是阳狂者，鼓枻芦中漫苦吟。
再次希园见示韵
作者：彭孙贻
朝代：明
体裁：古风

春光已去十之七，落红渐稀绿阴密。寻芳欲插花满头，扶筇尚愁泥没膝。流光去我悲莫悲，得句烦公笔则笔。一杯一杯且一杯，明日今日成昨日。
再渡扬子
作者：彭孙贻
朝代：明
体裁：七言律诗

扬子江头柳色新，青青还笑渡江人。樽前云物他乡客，梦里关河故国身。四月残莺虚酒碗，十年一剑愧行尘。寄声京洛同游者，我巳浮名误角巾。
再渡钱塘江
作者：彭孙贻
朝代：明
体裁：七言律诗

云泉累月隐招提，携屐东归路不迷。杖底客星严濑小，帆前禹庙越山低。巨鳌十二浮灵鹫，强弩三千压水犀。却为观涛生壮思，欲探沧海截虹霓。
再游云门次二子韵
作者：彭孙贻
朝代：明
体裁：七言律诗

芒鞋竹杖忆当年，重睹新篇更惘然。云气巳收神禹穴，林花空绕讲僧筵。溪前崖乳融春雪，山外江声作雨天。惆怅昔游成卧病，何时同泛木兰船。
再登虎丘眺月
作者：彭孙贻
朝代：明
体裁：古风

虎丘一片石，山月独翛然。喜无丝竹繁，良夜益孤妍。古寺断人踪，我来弄伏泉。暗水带花影，幽房竹婵娟。人语夜樵出，霜白溪鹭眠。良久林霭明，始悟非峦烟。山空生隐心，坐使万虑捐。篱犬吠孤游，飞叶积我前。沉冥送落月，耿耿西南天。
再登金山步阳明先生韵
作者：彭孙贻
朝代：明
体裁：七言律诗

行脚前身记颇曾，又携芒履上高层。无穷宇宙留山色，不废逢迎笑野僧。水月斋钟猿饭罢，江天风露鹤衣胜。高人自有三生悟，塔院松萝寿古藤。
再简童大
作者：彭孙贻
朝代：明
体裁：五言律诗

天地游逾窄，风骚托更狂。一贫家只立，百感鬓苍茫。废笔真成冢，提壶老是乡。过从来二士，不遣径苔荒。
再经鸡山吊开美
作者：彭孙贻
朝代：明
体裁：五言律诗

一卧故林月，千秋同所归。生还明主意，宿草寸心违。山色前朝在，溪声万树飞。惟应知己泪，独洒故人衣。
再至南屏山
作者：彭孙贻
朝代：明
体裁：五言律诗

倚棹湖南寺，南屏隐石关。松阴应真殿，佛国永明山。坐久忘为客，游频不碍閒。夕阳林外路，无雨籁潺湲。
再至放鹤亭吊和靖墓
作者：彭孙贻
朝代：明
体裁：五言律诗

先生高尚士，泉石自为邻。圣世容栖遁，湖山惬隐沦。空亭孤鹤唳，宿草古梅新。疏影横斜句，行吟若有人。
再薙作戏和对一韵
作者：彭孙贻
朝代：明
体裁：七言律诗

昔日三毛近自疑，只今照影愧须眉。插花从此欺蓬首，折柳能无感鬓丝。秃笔难濡颠旭发，遗簪相谑醉髡时。惟应摩顶随行脚，窜迹匡庐拜远师。
再讯仲木病
作者：彭孙贻
朝代：明
体裁：五言律诗

病卧怜同调，西风散郁陶。赠言皆药石，掩户各蓬蒿。白首身将隐，青山枕并高。何人堪七发，起色共观涛。
再访鉴长不遇
作者：彭孙贻
朝代：明
体裁：五言律诗

寻君复不遇，扶屐又空还。高柳过垣绿，虚堂片石閒。雨残瓶外卉，云润研头山。题壁无人和，松风自掩关。
再过小孤山·其一
作者：彭孙贻
朝代：明
体裁：七言律诗

潮落江痕在白沙，孤峰四望更谽谺。谁从镜里开朱阁，试上云根拾彩霞。鱼部长朝河伯妇，山僧独供水仙花。东归吴客扁舟迥，愿借分风下馆娃。
再过小孤山·其二
作者：彭孙贻
朝代：明
体裁：七言律诗

霜高叶脱白云层，天际归帆许再登。江上波摇双鲤佩，峰头月挂万年灯。湘灵鼓瑟邀仙女，水怪分犀供定僧。南望大孤同黛色，共随暮雨上巴陵。
再过栖真寺
作者：彭孙贻
朝代：明
体裁：五言律诗

重游过觉院，谁是再来人。水石空群品，风篁扫六尘。花迎曾至客，涧度不迷津。红树秋山下，随方有净因。
再过阳和书院寻伟南不遇
作者：彭孙贻
朝代：明
体裁：古风

拾级步山□，□雨寒萧爽。危亭息高屐，石壁投轻杖。重来岩景异，阴霁殊今曩。稍离城市目，便入青霞想。砌甓象天街，苔文成地网。伊人亦羁旅，客馆同菰蒋。岁宴感雨雪，相寻失来往。负此萝薜悰，孤我金石党。枯梅傲岩扉，鸟雀罗书幌。惆怅望南鸿，夕烟横宿莽。
再题渊明把菊图
作者：彭孙贻
朝代：明
体裁：古风

渊明磊落人，饮酒非其意。宁愁乡里儿，沉湎聊避世。寄奴熊虎姿，殷刘亦蜉蚁。黄菊无世情，萧条见高寄。可怜岩壑笔，睹此丹青士。柴桑忆昔游，清风在山寺。知心惟远公，颓唐任我醉。
冒雨入澉川
作者：彭孙贻
朝代：明
体裁：七言律诗

孤城萧瑟觉深秋，处士湖边续胜游。寻菊自来多冒雨，看山有约共扁舟。菰芦面海潮如雪，禾黍牵风秀满洲。简点乌巾成折角，不堪漉酒付垆头。
冒雨登虎丘千顷云望天平诸山·其一
作者：彭孙贻
朝代：明
体裁：七言律诗

山寺疏钟破暝烟，石林西眺更苍然。诸峰暮霭生寒雨，半壑飞萝带暗泉。短簿祠前花似雪，阖闾城下草连天。重来岂独游人老，风物凄其异去年。
冒雨登虎丘千顷云望天平诸山·其二
作者：彭孙贻
朝代：明
体裁：七言律诗

红叶天寒日暮时，西风吹尽菊花枝。虎丘寺冷苍苔闭，邓尉山高过雨迟。客至但看歌地月，僧閒不解竹间诗。凄凉人代无穷意，只有生公片石知。
冒雨访范蠡湖
作者：彭孙贻
朝代：明
体裁：古风

少伯既霸越，采药寻沧洲。长揖乌喙公，飘然五湖游。锦衣入吴宫，乃是石室囚。龙虎不可饵，功成谢诸侯。废寺枕遗�，草木俱灵幽。寒藻舞双鲤，澄波悦群鸥。高轨邈千载，湖水长悠悠。伍胥徒智勇，愤决钱塘流。斯人友安期，阴符秘丹丘。至今越来溪，古月照我愁。
冒雨访范蠡湖
作者：彭孙贻
朝代：明
体裁：古风

少伯既霸越，采药寻沧洲。长揖乌喙公，飘然五湖游。锦衣入吴宫，乃是石室囚。龙虎不可饵，功成谢诸侯。废寺枕遗𡦽，草木俱灵幽。寒藻舞双鲤，澄波悦群鸥。高轨邈千载，湖水长悠悠。伍胥徒智勇，愤决钱塘流。斯人友安期，阴符秘丹丘。至今越来溪，古月照我愁。
冬日就饮正仲东皋草堂候月
作者：彭孙贻
朝代：明
体裁：古风

郁伊不自释，薄暮出东城。小春媚馀旭，林筱各含晴。园蔬为我摘，一壶聊共倾。坐久华烛至，俄巳素月生。徵云笼绛霄，皓魄尚流赪。仰视众星没，繁霜宁夜横。衔杯对良友，赖此达吾诚。于中既鲜缺，何假逐浮名。人生非金石，意气徒营营。不见初生景，须臾坠西楹。
冬日过海月庵
作者：彭孙贻
朝代：明
体裁：古风

寻僧入村坞，竹木暗如雨。赖兹万叶脱，微见松际路。閒门照溪影，山人此中住。鸟啼人未归，落日在寒树。
冷仙亭晚眺
作者：彭孙贻
朝代：明
体裁：五言排律

冷谦湖海士，游戏狎真皇。跌宕公卿侧，栖迟日月傍。无人知道术，妙解寄宫商。元放形潜隐，壶公迹善藏。昔时遗躅在，古庙草痕长。水阁含飞动，烟云蔼郁苍。鱼沉惊野客，鸟下集虚堂。物外寻仙侣，空传有禁方。丹砂滋卉药，烟雨媚鸳央。白发愁难扫，黄冠老自伤。泥涂淹岁晚，霄汉欲飞翔。会访安期去，沧溟吾故乡。
冷仙半亩泉
作者：彭孙贻
朝代：明
体裁：五言律诗

冷仙不可见，半亩日潺湲。寒藻知鱼乐，虚亭对客閒。红尘飞海上，白发满人间。何地寻真隐，名山采药还。
冷泉亭
作者：彭孙贻
朝代：明
体裁：七言律诗

松阴白日转危亭，枕石飞泉梦里听。当坐水云黏袖重，凭阑空翠照人青。疏弦未动群山响，长啸无风万叶零。到此尘襟元不染，清晖林樾冷冥冥。
冷泉亭二首·其一
作者：彭孙贻
朝代：明
体裁：五言律诗

渐觉林无暑，相忘是冷泉。清如秋以上，凉近雨之前。瘦石花持戒，空潭鱼入禅。我来松十里，至此更翛然。
冷泉亭二首·其二
作者：彭孙贻
朝代：明
体裁：五言律诗

白日虚亭上，深松古寺间。地幽生美草，人暇在秋山。饷茗蒸云熟，携泉荡月还。青苍衣一寸，知久坐烟寰。
净土庵访雪涛上人
作者：彭孙贻
朝代：明
体裁：五言律诗

高柳荒庵上，寻僧一系船。茅茨背流水，禾黍出孤烟。卧榻苔侵膝，禅心月满天。黄梅衣钵在，隐显且随缘。
凉口
作者：彭孙贻
朝代：明
体裁：七言绝句

东风吹我上凉滩，月晦山寒日已残。不及沙头南去雁，随风先到贡江干。
凉思
作者：彭孙贻
朝代：明
体裁：五言绝句

水照芙渠落，天清桂子香。秋声谁近远，鹤唳湿寒塘。
凉滩
作者：彭孙贻
朝代：明
体裁：五言绝句

溪水去何急，孤帆暮未收。凉滩无限月，客鬓已先秋。
凤仙
作者：彭孙贻
朝代：明
体裁：七言律诗

紫庭灵种揽芬菲，丹穴分丛出翠微。汉殿迎仙红照辇，秦楼吹月露沾衣。绣苞烂熳金茎舞，花翼缤纷綵雾飞。今日雕虫谁解赋，草玄亭畔梦应稀。
出北郭探菊不觉数里庵僧未归篱菊亦尽坐邻家观分种亦二百馀枝
作者：彭孙贻
朝代：明
体裁：古风

出郭遂数里，林端渐夕霏。俄见初月吐，尚未山僧归。桔槔间野田，草根霜兔肥。移床就邻老，篱下共秋晖。起观川泽云，坐息苔莓矶。杪秋郊始寒，反照旸已微。逝将保丘壑，宁使情愫违。
出南郭寻梅遇雨遂返
作者：彭孙贻
朝代：明
体裁：五言律诗

南郭寻芳出，还过第几桥。野梅临水店，苦竹掩僧寮。落日先归鸟，春流逆晚潮。明朝定风雨，莫负此良宵。
出郭
作者：彭孙贻
朝代：明
体裁：七言律诗

出郭寻春不见春，春风于我岂私贫。经旬断客鸟窥户，三日无诗花笑人。尚累妻孥惭野衲，不知官长羡山民。敲门惊起昏鸦上，踏月归来自负薪。
分水岭
作者：彭孙贻
朝代：明
体裁：五言绝句

山势连天合，溪流过峡分。难将一溪雨，写出两峰云。
分赋豺乃祭兽
作者：彭孙贻
朝代：明
体裁：七言律诗

秋郊虎迹草根黄，鸷兽寻鲜酹泽梁。得食声喧惊咋犬，啖馀饱罢饷贪狼。风号御史埋轮道，月黑虞人较猎场。应是取狸先物候，江南公子正无裳。
刈草
作者：彭孙贻
朝代：明
体裁：古风

春至万汇长，庭草更荣敷。空宇积梧叶，扫除给樵苏。秉性恶荒秽，尘杂非所愉。好雨润时至，欣然理沟渠。灌蔬幸巳熟，挈瓮常与俱。民生畏离乱，不得长欢娱。苟获守丘壑，抱耒岂言劬。嬉游竟良月，聊复效黄虞。
刘将军以腹疡卧床将军所欢文娘戏嘲四首·其一
作者：彭孙贻
朝代：明
体裁：五言绝句

将军虬须儿，谢病久卧床。宝刀绣已折，犹有战馀疮。
刘将军以腹疡卧床将军所欢文娘戏嘲四首·其三
作者：彭孙贻
朝代：明
体裁：五言绝句

寂寞荗陵客，知交都不闻。相如久消渴，可是为文君。
刘将军以腹疡卧床将军所欢文娘戏嘲四首·其二
作者：彭孙贻
朝代：明
体裁：五言绝句

秋虫助呻吟，蛩声细于杵。倘有党家姬，相嘲腹负汝。
刘将军以腹疡卧床将军所欢文娘戏嘲四首·其四
作者：彭孙贻
朝代：明
体裁：五言绝句

石火起茶烟，古铛立三脚。应寻刘寄奴，蛇床共舂药。
初三日口占
作者：彭孙贻
朝代：明
体裁：七言律诗

无事一日胜两日，静坐斋中忘岁时。生涯于世何衮衮，花事侍春稍迟迟。年饥鲑菜等鱼肉，俗古桃符祛怪魑。出门着屐忽闻鸟，泥滑泥滑安所之。
初上五云山行小径遂坠丛棘中望江如带不得道因返赋诗二首·其一
作者：彭孙贻
朝代：明
体裁：七言律诗

千峰积翠午氤氲，历险高攀鹳鹤群。樵径江光空际出，溪风虎啸静疑闻。山从天目连青嶂，水落湖心印白云。向晚秋阴岩畔合，鸟巢飞叶坠纷纷。
初上五云山行小径遂坠丛棘中望江如带不得道因返赋诗二首·其二
作者：彭孙贻
朝代：明
体裁：七言律诗

五云山色耸岩峣，杖底疏钟上泬寥。三竺远藏灵隐岫，万松寒度浙江潮。岩前香草堪行药，树底飞泉欲挂瓢。早办青鞋负行笈，不烦猿鹤更相招。
初入越
作者：彭孙贻
朝代：明
体裁：古风

夙昔乐岩栖，今来适于越。越山何迢递，峰峦姝未歇。入郭萦数重，叠雾更滃渤。宛委青嵯峨，云门象天阙。赤圭如红日，碧圭美于月。登山寻石匮，检书访禹穴。绕郡数十峰，峰峰云吐突。閒上越王台，霸气成灭没。兰渚己荒亭，青苔垂石发。风流叹芜废，百代徒超忽。莼菜美寒霜，海错甘蚌蚏。将期石帆游，为待蔷蘼发。
初入越谒司理陈海士先生献诗二十四韵
作者：彭孙贻
朝代：明
体裁：五言排律

当代推英杰，匡时仰巨公。斯文端有赖，作者得无同。国是评元重，人伦鉴不空。名高腾早岁，道立冠寰中。漳浦渊源海，云间大国风。法星临浙水，陶冶遍江东。击隼严威厉，神羊指佞工。九流扶正气，一字㱲奸雄。山徼惊闻寇，王师始即戎。廓清传尺檄，樽俎奏肤功。圣主方求旧，群贤已在宫。奠盂应可卜，脱距计斯穷。天意胡宁定，狂氛叵未终。致犹勤侧席，展矣伫非熊。自此先生进，其将社稷隆。鄙儒真井鲋，小艺愧雕虫。登网呈残蚌，知音托爨桐。夜光收暗索，肓竖虐微躬。病骥悲离皂，创鸿下陨弓。衔恩惟刺骨，幽愤尚填衷。壮士甘长贱，孤怀敢自通。望门欣洒扫，仰止拜衡嵩。草履初投圮，蓬心待发蒙。朝宗来百越，迷筏指冥濛。
初十日遣怀
作者：彭孙贻
朝代：明
体裁：七言律诗

微雨薄寒天气新，啄花小鸟低避人。绿苔上阶何妩妩，拳石当牖亦粼粼。幸无尘事入怀抱，时复情话邀比邻。胆瓶波水畏龟手，耐可风雪仍淹旬。
初夏临平道中和曹二鉴长
作者：彭孙贻
朝代：明
体裁：七言律诗

轻帆野泛及春馀，犹是钱王霸业初。水阔山村多白鸟，雨肥天气足黄鱼。采茶人出丝盈箔，布谷声高月满畬。君到西湖访西子，可能为寄一行书。
初夏閒居·其一
作者：彭孙贻
朝代：明
体裁：六言诗

谢客经年闭门，幽居静若山村。灌花刚逢山雨，煮豆聊当晚飧。阴阴扎山蚕月，处处泥滑禽言。日长总无尘事，何必避秦桃源。
初夏閒居·其二
作者：彭孙贻
朝代：明
体裁：六言诗

从子围棋赌墅，山童煮茗添香。老子兴复不浅，猗兰勿采何伤。长啸深怀阮籍，解忧赖有杜康。酒钱莫愁索负，且教典却鹔鹴。
初抵家·其一
作者：彭孙贻
朝代：明
体裁：五言律诗

岂谓馀生日，重来未死身。空城无旧识，饥大喜归人。白发君亲苦，黄花战斗新。扶伤对兄弟，呜咽每盈巾。
初抵家·其二
作者：彭孙贻
朝代：明
体裁：五言律诗

故里潜行入，秋阴惨不舒。穷途安正命，群盗妒残书。忠义飘蓬外，烽烟落雁初。山中有老母，未敢托专诸。
初春哭仲妹八首·其一
作者：彭孙贻
朝代：明
体裁：五言律诗

与汝三从宦，新安共泛舟。秦淮甓社月，南浦石城秋。官舍兮梨枣，家山隔斗牛。只今成短鬓，肠断少年游。
初春哭仲妹八首·其七
作者：彭孙贻
朝代：明
体裁：五言律诗

夙昔闻诗礼，经营早克家。条桑蚕月雨，课绩木绵花。积水衣三浣，微光髻半髽。凭棺何限恨，有尽役无涯。
初春哭仲妹八首·其三
作者：彭孙贻
朝代：明
体裁：五言律诗

当年初送子，千里秣陵游。淫滪随归旐，栖迟一倚楼。门风留獬豸，家法在鸤鸠。尽瘁成多病，怀君涕泗流。
初春哭仲妹八首·其二
作者：彭孙贻
朝代：明
体裁：五言律诗

白发高堂病，宁亲若个贤。飘零家国泪，存殁乱离年。同气惟兄老，齐眉较汝全。西州门外路，从此竟潸然。
初春哭仲妹八首·其五
作者：彭孙贻
朝代：明
体裁：五言律诗

章江西去日，及尔送河梁。此别兼生死，临岐重慨慷。母遗谁颍叔，物化竟彭殇。未忍伤亲意，吞声咽数行。
初春哭仲妹八首·其八
作者：彭孙贻
朝代：明
体裁：五言律诗

婚嫁缘初了，名山隐共偕。封胡群从贵，齑臼外孙佳。彤管谁相诔，黄肠恸此埋。床头啼幼女，手泽在遗钗。
初春哭仲妹八首·其六
作者：彭孙贻
朝代：明
体裁：五言律诗

丝筦名园地，高楼忆远人。曲池花覆砌，小苑径藏春。乱后成荒草，愁多念采薪。年年烧药鼎，空问几君臣。
初春哭仲妹八首·其四
作者：彭孙贻
朝代：明
体裁：五言律诗

秦溪烽火至，同上辟兵船。八口孤舟共，双亲两地悬。魂惊丙舍雨，泪尽瘴江天。英爽知难灭，泉台省觐先。
初春海上次韵·其一
作者：彭孙贻
朝代：明
体裁：五言律诗

雨歇晴鸠语，芳郊啭更新。烧痕青野火，日脚抱山巾。捎网渔归市，沿堤柳趁人。垆头各努力，社魂不留春。
初春海上次韵·其二
作者：彭孙贻
朝代：明
体裁：五言律诗

出郭不盈野，芒鞋信所如。潮来僧饭后，鸟下夕舂初。人澹同山远，春浓得雨馀。荒寮尘满壁，扫石句重书。
初春海上次韵二首·其一
作者：彭孙贻
朝代：明
体裁：五言律诗

村深门巷古，犬吠客来新。远树藏渔屋，残梅上角巾。鸟辞将暝日，花劝未游人。屐齿难孤负，休教可惜春。
初春海上次韵二首·其二
作者：彭孙贻
朝代：明
体裁：五言律诗

流水去何驶，闲云出自如。屡游知候变，小艳悟春初。花发行吟外，乌啼缓坐馀。相逢矜好句，题报故人书。
初月·其一
作者：彭孙贻
朝代：明
体裁：五言绝句

小妇晚妆残，洗黛重掠发。今朝画眉长，贪看初生月。
初月·其二
作者：彭孙贻
朝代：明
体裁：五言绝句

连日无梳洗，云翘懒上簪。钩帘忽见月，始记是初三。
初秋过冰衲上人山房三首·其一
作者：彭孙贻
朝代：明
体裁：五言律诗

微凉过塔院，曲径得幽寻。虚阁含疏樾，风泉带石林。论诗红日冷，煮茗白云深。不到尘氛外，宁知出世心。
初秋过冰衲上人山房三首·其三
作者：彭孙贻
朝代：明
体裁：五言律诗

虚亭坐白石，相对如深山。流水有时住，上人终日閒。潭空倒鱼影，萍动摇花关。林鸟隔溪噪，邻僧乞食还。
初秋过冰衲上人山房三首·其二
作者：彭孙贻
朝代：明
体裁：五言律诗

逃禅宁禁酒，索句每寻僧。斗笠收山槲，绳床縳古藤。荷香人外静，溪色定中澄。竟日谈空坐，不知林月升。
初至湖上三首·其一
作者：彭孙贻
朝代：明
体裁：七言律诗

十五年前忆昔游，笙歌画舫遍汀洲。只今片月长堤白，依旧青山碧水流。放鹤人归惟野鸟，钓鱼船冷有眠鸥。烟波花草元无恙，独送江声动客愁。
初至湖上三首·其三
作者：彭孙贻
朝代：明
体裁：七言律诗

钱王宫观半成尘，战后湖山故垒新。青草洲平迷古渡，白头僧老识游人。葛仙丹灶云成盖，苏小西陵月满轮。独照清溪惭短鬓，烟霞还伴旧纶巾。
初至湖上三首·其二
作者：彭孙贻
朝代：明
体裁：七言律诗

当年湖上采芙蓉，吟遍吴山处处峰。书桨满川轻似叶，青骢飞鞚疾如龙。松梧萧瑟前朝阙，人代凄凉古寺钟。今日白公堤畔路，若为明月伴行踪。
初访半村
作者：彭孙贻
朝代：明
体裁：七言律诗

乱馀诗响继秋虫，黄叶贫家小径中。吠犬门窥携句客，城鸦邻接浣花翁。凋残耆旧藏遗草，寥落山川赋故宫。我有渔舟刚八尺，与君借笠钓西风。
初访半村
作者：彭孙贻
朝代：明
体裁：七言律诗

空窗瓦雀啄书虫，岁月消沉七字中。每惜史残徵佚事，近因才尽怯诗翁。故人远梦孤飞鹤，高柳深谈半亩宫。坐久茶烟寒屡歇，柴门相送竹林风。
别焦山次韵
作者：彭孙贻
朝代：明
体裁：五言律诗

高风焦处士，千载一知音。欲去难为别，青山识此心。怀人大江水，招隐古祇林。寂寂南泠下，云谁解濯缨。
刺桐
作者：彭孙贻
朝代：明
体裁：七言律诗

四月阴浓万卉肥，刺桐花下送春归。似调绿绮琴心上，转见朱颜绝代稀。晴昼娟娟红泪湿，轻风簌簌紫绵飞。十年午梦闽天下，粤艳浓妆在翠微。
前缓声行·其一
作者：彭孙贻
朝代：明
体裁：乐府曲辞

鹿裘止暍，裂齐纨以禦冬。违时殚力，巧夫无功。东飞之雀，翛尾者逆风。以高以下，嗟不如转蓬。蛾眉戚施，妍以见嗤。匪用亲故，在心相于。聊复击筑吹笙篪，曼声三日乐莫悲。
前缓声行·其二
作者：彭孙贻
朝代：明
体裁：乐府曲辞

人生奄忽，托体于山阿。亲爱送未归，子孙谣歌。使我对酒，忳郁抑以滂沱。巢中黄口鷇，枝上白项乌。但见求仙采药子，不饮不食，饥啖柏实，渴饮露华。老生岩窟中，但言尸解，不闻其他。
剑池
作者：彭孙贻
朝代：明
体裁：五言绝句

山色万仞绿，剑池千古寒。空留潭水影，耿耿照人看。
剖瓜
作者：彭孙贻
朝代：明
体裁：五言律诗

逼暑投湘簟，沉云冻玉房。剖来红甲冷，沁入雪肝香。设果匏瓜下，招凉瓠子傍。冰心成一片，怀抱月如霜。
剪春罗
作者：彭孙贻
朝代：明
体裁：七言律诗

繁英如画琐窗前，丹卉参差印砌妍。朱露薄研孤晕重，刻缯轻点五衢圆。色殷茜袖猩犹浅，红夺榴裙绛若仙。裁尽春工双燕剪，舞衫零落委花钿。
剪秋纱
作者：彭孙贻
朝代：明
体裁：七言律诗

越地红妆艳若邪，溪头采葛碎吴�。苧村刻画俱成绮，浣石茏葱已作霞。女乐帐垂书带乱，长房茱插佩囊斜。何劳金错隋宫剪，镂月裁云野老家。
剪秋纱
作者：彭孙贻
朝代：明
体裁：七言律诗

越地红妆艳若邪，溪头采葛碎吴𦀟。苧村刻画俱成绮，浣石茏葱已作霞。女乐帐垂书带乱，长房茱插佩囊斜。何劳金错隋宫剪，镂月裁云野老家。
劝鸠
作者：彭孙贻
朝代：明
体裁：七言律诗

柳涨铜沟绿已波，斑鸠偏自闹林过。花因春困常如醉，莺为人愁不复歌。茶屋减烟来屐少，海棠半落欠诗多。寻芳误我今年约，红雨青山奈晚何。
励志诗
作者：彭孙贻
朝代：明
体裁：古风

我己饱孟粟，妇可蚕而衣。哀此道呼者，面瘠垢则肥。饲之无馀粮，泥中我式微。丈夫若两霜，凛冽夫高飞。曳裾傲不前，干禄意长违。奈何久蓬蒿，栖室反伊威。勖彼华盛节，树绩于常旂。斲轮脂其毂，秣马游王畿。乱离壮士奋，竹帛乃相依。深耻白首老，蒲伏挟筴归。
励志诗
作者：彭孙贻
朝代：明
体裁：古风

达人薄遐算，志士惜分阴。达人岂不怀，放旷莫敢任。结发慕黄虞，所好在沉深。谅无宣尼智，窃比多所钦。梯占诚有阶，耽□乃我箴。岁月同悬砧，昕夕捣予心。良壁弃如泥，以砾视兼金。无德而好爵，晛彼能言禽。言隐于荣华，亦远若宵世。
包义士行
作者：彭孙贻
朝代：明
体裁：古风

长安火光烛太庙，米脂盗魁眇目啸。太常箕尾从胡髯，三寸桐棺乱蝇吊。谁攀狸首傅灂胶，仅闻义士身姓包。匆匆不及传名字，剩有馀芬流髹器。漆身不及豫家儿，井泥自了平生事。谁言执器多贱工，宁更涂丹凝碧中。生来未食明室禄，忍看庙貌灰狂烽。龙湫野老吞声哭，欲写哀歌编野录。漆书且自藏壁间，井中心央今谁续。
包坟探梅
作者：彭孙贻
朝代：明
体裁：五言律诗

包坟三百树，树树是梅花。携杖乘春日，提壶坐浅沙。香流溪脉乱，寒照帽檐斜。遥问青帘下，村醪可更赊。
包山
作者：彭孙贻
朝代：明
体裁：五言律诗

柔橹沿洄入，包山自郁阡。瘦林时见石，渴涧亦生泉。梅重淹春雨，云轻减暮烟。题诗语草木，他曰共山传。
匏庵歌为许长人赋
作者：彭孙贻
朝代：明
体裁：古风

忆昔识君俱总角，只今异代同寥落。羡君结庐贲水头，苦爪引蔓垂牵牛。新泥四壁不须粉，上阶瓦雀来行游。长安贵人皆斗笠，怜君不踏看花陌。贫交今尽金满堂，怜君不上公子堂。功名翻手亦朝露，眼前人物皆非故。大兄且为无口匏，小弟甘同苦叶瓠。草花绕砌树木奴，兴来席地倾壶卢。行藏出处讵劳问，吾岂匏爪篱落枯。
北窗两怀仍用灌园韵四首奉和菁莪光生·其一
作者：彭孙贻
朝代：明
体裁：七言律诗

棕榈水竹满幽居，高枕羲皇故不如。辨籀重装残石㝅，开瓶何惜旧银鱼。方床木榻三竿日，生计家园半亩蔬。长昼掩关无一事，㨿梧隐几学逃虚。
北窗两怀仍用灌园韵四首奉和菁莪光生·其三
作者：彭孙贻
朝代：明
体裁：七言律诗

空斋宴坐学枯禅，为爱流萤火不然。杜老长歌哀望帝，陶公悲愤赋刑天。门惟佳客容题竹，社有名僧为种莲。大笏一椽堪寄傲，经营应笑买平泉。
北窗两怀仍用灌园韵四首奉和菁莪光生·其二
作者：彭孙贻
朝代：明
体裁：七言律诗

旅葵横径觉庭荒，脩竹抽篁己过墙。遣病烟云为药物，间林杞菊尽糇粮。避人小筑真成懒，索句微风缓自商。高柳阴阴凉阵阵，读书声外乱蝉长。
北窗两怀仍用灌园韵四首奉和菁莪光生·其四
作者：彭孙贻
朝代：明
体裁：七言律诗

雀罗门巷擅清贫，草带萧然见率真。花鸟凋残忧国鬓，湖山间却乞归身。藤杯浊酒聊忘世，石几名香坐出尘。久己无机狎鸥鸟，猜人燕爵莫相嗔。
北窗避暑用韵和十第骏孙
作者：彭孙贻
朝代：明
体裁：古风

火云六月驱䮦阳，散发前轩愁日长。安得潇湘八尺雪，挂我素壁之虚堂。高蝉无声鸟息啄，菱丝藕丝覆池角。君不见紫衫豪贵客，门外走黄埃。胡缨大剑向幽朔，马头汗雨鸣车雷。我渡大江去，远访庐山师。庐山瀑布五千丈，莲花正放陶公卮。北窗羲皇枕白石，南柯勋业驰玄驹。眼中万事且休矣，河鼓自巧愚公愚。
匡庵五首呈南音和尚·其一
作者：彭孙贻
朝代：明
体裁：五言律诗

一滴黄梅雨，飞来遍海隅。入空诸相尽，悬照五灯孤。说偈听龙鬼，开林施贾胡。白槌劳问讯，曾转法轮无。
匡庵五首呈南音和尚·其三
作者：彭孙贻
朝代：明
体裁：五言律诗

鸡足山中意，咸归大总持。王珣方舍宅，庞蕴欲捐赀。赤县开东印，恒星指上规。谁知方丈室，摄受五须弥。
匡庵五首呈南音和尚·其二
作者：彭孙贻
朝代：明
体裁：五言律诗

袈裟半摺地，乞取作茅庵。扫叶閒书句，拈花小放参。禽鱼知法喜，屠僧得阿含。般若随方在，空生久不谈。